qundao/data-zh-poetry huggingface dataset:
夜雨
作者：項安世
朝代：宋

夜帳不知雨，曉街初見泥。
青方歸柳市，紅未到桃蹊。
遠水牽歸纜，荒岡入杖藜。
招呼舊僮僕，歡喜共鋤犂。
大人生日·其一
作者：項安世
朝代：宋

明日君開祝壽場，今朝臣捧壽親觴。
願親有俾昌而大，與國無窮祿爾康。
臺上菊遲今始綻，堂前桂晚後彌芳。
仙翁作計深長在，待看孫曾笏滿床。
大人生日·其二
作者：項安世
朝代：宋

欲繫銀章望日邊，先裁綵服拜親前。
自家及國歡情一，以順移忠喜事連。
兔管鸞牋松字日，金風玉露菊花天。
十分領取無窮壽，否極如今合泰然。
大人生朝代諸兒五首以春風花草香爲韻·其一
作者：項安世
朝代：宋

何物堪爲壽，南華有大椿。
根株天地遠，枝葉歲時新。
十倍大彭國，百分清渭濱。
周星八千度，纔是一番春。
大人生朝代諸兒五首以春風花草香爲韻·其三
作者：項安世
朝代：宋

何物堪爲壽，蟠桃照海涯。
栽培煩阿母，護守倩神荼。
夏果收蕡實，春林炫纈花。
等閑開結裏，塵世幾河沙。
大人生朝代諸兒五首以春風花草香爲韻·其二
作者：項安世
朝代：宋

何物堪爲壽，巢龜碧玉筒。
龍洲多藕葉，上蔡足蕭叢。
日月供呼吸，乾坤共始終。
年年冰凍解，綠髮戲春風。
大人生朝代諸兒五首以春風花草香爲韻·其五
作者：項安世
朝代：宋

何物堪爲壽，春山鶴算長。
雲邊風馭穩，松上露巢香。
頂浴丹砂潤，翎梳白玉光。
寶圖雙象轉，長在壽星傍。
大人生朝代諸兒五首以春風花草香爲韻·其四
作者：項安世
朝代：宋

何物堪爲壽，清宵桂花好。
月殿轉香風，雲根長瑶草。
金爲碧海波，玉作青天道。
萬古鎮扶疎，不逐秋風老。
大人生朝六首·安世
作者：項安世
朝代：宋

一秋六誥入于門，總是君恩與父恩。
拔起單貧新氏族，訓開癡騃小兒孫。
于今教養功都就，疇昔鄉閭道愈尊。
樂事滿懷無一欠，只消長壽看仍昆。
大人生朝六首·宜孫
作者：項安世
朝代：宋

曉鏘環佩謁仙靈，退著班衣戲寧馨。
帝所已開天佑節，新闈又拜老人星。
爲臣爲子真逢運，斯萬斯千並與齡。
聖主蘿圖長奕奕，仙翁華髮再青青。
大人生朝六首·容孫
作者：項安世
朝代：宋

一年好景是重陽，萸紫樨紅菊更黄。
可但初旬堪落帽，不□二九再飛觴。
芝書况有重重慶，桂種仍傳衮衮芳。
歲歲年年秋色裏，玳筵紅燭醉風光。
大人生朝六首·寅孫
作者：項安世
朝代：宋

岧嶢丹闕六龍飛，浩蕩鴻私下九圍。
花結初頒紅錦帙，寶香新拜綠荷衣。
未曾賀刺周閭里，又報升柴享禁闈。
千歲幾番蒙帝澤，一年兩度被恩輝。
大人生朝六首·庠孫
作者：項安世
朝代：宋

角羈小小未多知，但識堆盤果實奇。
星女機邊榴粲粲，炎官繖底柿纍纍。
綠皺紫殻如拳栗，玉液金肌似碗梨。
願得仙翁千歲壽，長分餘顆及孫兒。
大人生朝六首·康孫
作者：項安世
朝代：宋

隔江遥望小蓬萊，滿眼風光入壽盃。
湧起濤江爲玉酒，瀉開東海作金罍。
山龍恰爲供香獸，橋鯉真堪截錦腮。
鴈字滿天霞正赤，染成詩軸勝於坯。
大旱小雨·其一
作者：項安世
朝代：宋

白水連天九澤渾，平田五月獻龜紋。
北人未識黄梅雨，千里爭占赤土雲。
大旱小雨·其二
作者：項安世
朝代：宋

稍覺絲絲來萬弩，如聞隠隠動千軍。
夜窗一霎聊堪睡，未救田家卒歲勤。
大雨
作者：項安世
朝代：宋

閑裏光陰已自娛，近添衰病更宜居。
羅禽樂甚無賓客，庭草欣然罷吏胥。
一霎陰風催下箔，滿堂流水喚開渠。
家童莫笑先生急，雨過先生緩有餘。
大雨破塊而入書籍盡濕
作者：項安世
朝代：宋

容齋先生楚樓北，案上文書似山積。
夜來醉卧不知曉，驪龍翻空作戲劇。
巽二顛狂助叫號，吹下銀河八千尺。
阿香寤起推雲車，鐵鼓金輪吼空壁。
先生鼻息正雷鳴，萬狀千聲驚不得。
興闌無奈此生何，噴入寒窗弄文墨。
海神推浪上蓬萊，天漢回波浸圭璧。
蘇卿引水灌西周，柱下老君翻藏室。
子美多應是水仙，遺稿猶罹耒陽厄。
初疑漢室濫觴餘，又如高鳳堂中麥。
兒童見者各心驚，先生笑罷吟肩側。
秦火雖焚道不焚，唐舟縱溺文難溺。
摸索枯腸問雨師，奈我胸中真六籍。
大雪同官皆不入獨坐道山簡南湖張直閣
作者：項安世
朝代：宋

久矣招渠不受催，忽然過我已佳哉。
更於羣玉峯巒裏，揀得孤吟時節來。
入竹葉間添茗供，點梅梢上獻詩材。
箇般清絕今誰有，未必南湖此日開。
大風中登長橋
作者：項安世
朝代：宋

又拖筇杖過垂虹，粉柱丹梁五十洪。
雲氣深深籠薄日，波聲浩浩鼓長風。
客船破膽經塘石，漁艇輕生逐釣筒。
欲訪三高無處問，悠悠千古見冥鴻。
天申節錫宴戴花
作者：項安世
朝代：宋

泥金撚鐵綴花枝，淺白深紅映酒卮。
回首瓊林真一夢，插花還似去年時。
天陰欲雪
作者：項安世
朝代：宋

仰天再拜乞冬晴，十縣租人要入城。
些子中間私意處，此身方在客中行。
失題
作者：項安世
朝代：宋

夢回似覺前身誤，蛻罷便尋芳草吟。
吟到夕陽人不恨，滿懷風露本無心。
失題
作者：項安世
朝代：宋

日暮歌碧雲，天寒思脩竹。
佳人不可見，景入山更綠。
失題
作者：項安世
朝代：宋

肇開苕霅葬斯文，從此新安族望分。
牴角煙寒山烈烈，梅溪風切水沄沄。
何人可誌林宗墓，他日應尋董相墳。
桃李無言蹊自遠，五湖清淚濕春雲。
夾得胡仲芳詩次韻
作者：項安世
朝代：宋

天遣清明作小寒，人從赤壁上青山。
頗宜書更形骸外，頼有詩猶意氣間。
一日水程無幾住，百篇火急莫令慳。
杖藜徑入漁樵去，從此因君得往還。
妻兄任以道生朝
作者：項安世
朝代：宋

月律從渠大小旬，先生隨意作生辰。
以謙自養何嫌晦，與復俱來特地新。
千歲日將宮綫數，五方雲作壽香陳。
葭灰寂寞今無頼，擬向黄鍾託此身。
孱陵道中
作者：項安世
朝代：宋

草冷霜融晚，天寒日出遲。
亂鴉鳴古柳，獨犬吠疎籬。
歲暮方爲客，身閒豈有期。
一生村疃裏，羨殺牧牛兒。
守歲·其一
作者：項安世
朝代：宋

人情憐舊復憐新，擾擾通宵雜笑嚬。
炷蠟煎膏留漏箭，買椒沽酒辦厨珍。
一聲竹裏千家曉，百和香中九陌春。
莫道病夫無節序，明朝清鏡滿梳銀。
守歲·其二
作者：項安世
朝代：宋

大家投轄駐年先，共判今宵一醉長。
不管栖禽驚列炬，且傾浮蟻盡餘觴。
茶馗已作當關面，花柳誰知惜別腸。
看取平生雙鬢髮，也隨新歲著新霜。
安園送春三首·其一
作者：項安世
朝代：宋

春歸重到是何時，滿勸教渠醉似泥。
長短亭前芳草滿，醉中歸去路應迷。
安園送春三首·其三
作者：項安世
朝代：宋

春風從此不須歸，伴我逍遥更莫疑。
閒事胸中無一點，相看日日是春時。
安園送春三首·其二
作者：項安世
朝代：宋

未信飛花取次空，遶園千步覓春風。
元來都在榴花上，百摺芳心一併紅。
宋帥招李大著陳提刑同飯
作者：項安世
朝代：宋

龍蟠鳳舉玉霄傍，肯爲南公下石梁。
人識子文新政事，家傳宋玉舊文章。
斷無橫吏驚龐俗，時有書生近燕堂。
二客風流俱令上，獨慚歌市接輿狂。
宋帥移厨就市樓併飯胡黎州
作者：項安世
朝代：宋

天明喜氣滿沙頭，小隊行厨下楚樓。
太白穩歸雲闕去，德星聊向雪山遊。
澹翁不爲重溟怯，令子何辭九折愁。
榮殺上官窮觀主，助公持酒記觥籌。
宣帝
作者：項安世
朝代：宋

宣皇開口嫌俗儒，要知不是憎詩書。
多文少實果何取，國家棄爾如糞土。
卓然高見亦大奇，懲羹不謂真吹虀。
漢家德意自此盡，王業豈是元成衰。
宿巴羊峽
作者：項安世
朝代：宋

夜榜巴羊聽水聲，江南幽夢到吳屏。
賀家湖上黄梅雨，四面荷香入畫舲。
宿建康府沙河夾
作者：項安世
朝代：宋

晚風橫起沙河夾，落日正明瓜步山。
夾裏人家似苕霅，稻田荷蕩水雲間。
宿東林寺
作者：項安世
朝代：宋

借宅星江上，山南已遍尋。
猶餘湓浦路，未快白公心。
屬國陳三表，歸帆拂二林。
遠師堂上酒，可以恣狂吟。
宿雲門寺贈張武子
作者：項安世
朝代：宋

絕憐雪屋張居士，日日空牆掛食簞。
吟到古人辛苦處，囊中不得一錢看。
寄南唐吳監嶽兼白鹿書院
作者：項安世
朝代：宋

誅茅一畝竹三椽，繞舍畦蔬滿屋荃。
擲廩峰前新廟令，勘書臺上老儒仙。
西山草木歸吟藁，東匯烟雲入甕天。
合與平菴管風月，便稱行守莫稱權。
寄友
作者：項安世
朝代：宋

君爲閒客過登朝，我車日過南湖橋。
聽君論詩發幽秘，問君索酒澆岧嶢。
誰將君賦告天子，武皇夜喚相如起。
明朝車馬滿街來，從此相望隔湖水。
欲往從君足似攣，馬嘶僕顧不能前。
時憑栩栩枝頭夢，往看娟娟池上蓮。
詩盟掃地心如失，酒債無錢甘首疾。
綠楊門巷過春風，粉籜園林空夏日。
半年不奈此悲凉，無計挽君歸野塘。
不如我自解章紱，却爲閒客來君傍。
飲竭君家酒千斛，吟盡君家紙千軸。
醉中扶上木蘭舟，秋浦月明秋水綠。
寄承甫兄
作者：項安世
朝代：宋

不見夫君歲月過，舉頭相望隔山河。
人來人去書長到，江北江南情若何。
鐵硯功名當自許，錦囊詩句不須多。
家風正待吾曹振，莫漫尋常費琢磨。
寄湖北張總領六絕句·其一
作者：項安世
朝代：宋

故人天上厭晨趨，走向人間看五湖。
已煮太湖東畔海，更飛青草北邊蒭。
寄湖北張總領六絕句·其三
作者：項安世
朝代：宋

只道軍儲入較量，誰知民命更禁當。
增錢新有梁膚使，破産舊遭周侍郎。
寄湖北張總領六絕句·其二
作者：項安世
朝代：宋

六千里楚舊堂堂，六十年來爾許荒。
敗券殃民爲第一，諸餘報發總尋常。
寄湖北張總領六絕句·其五
作者：項安世
朝代：宋

杭州之券每新抄，行地仍寬價自豪。
不出荆州三十載，爛如袍絮若爲高。
寄湖北張總領六絕句·其六
作者：項安世
朝代：宋

吳楚如今共一天，兩州分券亦堪憐。
若教盡展杭州券，應不秤提自直錢。
寄湖北張總領六絕句·其四
作者：項安世
朝代：宋

券賤官家幣日輕，券高民失舊家生。
靴中運指何年了，一度稱提一度驚。
寄潘致虛
作者：項安世
朝代：宋

長憶潘居士，相望今幾州。
生涯溫飽未，故舊往還不。
問訊憑雙鯉，觀身渺一漚。
湖南元好住，吾欲具扁舟。
寄羅主管四首·其一
作者：項安世
朝代：宋

四海羅夫子，乾坤識此心。
貌真南似北，人是古居今。
老大胸懷苦，優游歲月深。
諸公用之武，莫待二毛侵。
寄羅主管四首·其三
作者：項安世
朝代：宋

可惜經年別，都能兩日留。
別來長似夢，書到暫忘憂。
老子無公事，長安足俊遊。
時時論人物，江漢有輕漚。
寄羅主管四首·其二
作者：項安世
朝代：宋

把酒東南望，關心歙水邊。
三君同別我，小友不論年。
賈虎風行地，王珠月映川。
州人亦驚倒，此客定能賢。
寄羅主管四首·其四
作者：項安世
朝代：宋

客有甄卿子，師行八面奇。
談禪兼學道，愛酒更能詩。
聞說今同事，長懷舊接辭。
無人自娛戲，多病欠醫治。
寄羅機宜竟陵督捕六首·其一
作者：項安世
朝代：宋

颭颭旌旗出郭，轟轟雷電奔空。
一夜楚江風雨，千岩萬壑流通。
寄羅機宜竟陵督捕六首·其三
作者：項安世
朝代：宋

萬仞山根螻蟻，千車轍底螳蜋。
不怕麷蕡嬰刃，只憂玉石焚岡。
寄羅機宜竟陵督捕六首·其二
作者：項安世
朝代：宋

共是天家赤子，可憐地上游魂。
去草固嫌滋蔓，遏流須藉澄冰。
寄羅機宜竟陵督捕六首·其五
作者：項安世
朝代：宋

好把從軍樂事，新詩細入郵筒。
我亦平生湖海，日來頗困頭風。
寄羅機宜竟陵督捕六首·其六
作者：項安世
朝代：宋

已賦陽臺行雨，還看夢澤連雲。
爲問當時平土，如今多少耕耘。
寄羅機宜竟陵督捕六首·其四
作者：項安世
朝代：宋

只合笑談油幕，亦煩親擁琱戈。
小試異時頗牧，要觀方畧如何。
寄胥直夫
作者：項安世
朝代：宋

江上歲云暮，風波無定時。
天寒歸鶴早，水闊到船遲。
老去頗諳事，病來仍廢詩。
願君逢驛使，寄贈小梅枝。
寄趙帳幹
作者：項安世
朝代：宋

晦明風雨朝朝出，遠近高低寺寺行。
漢體八分唐七字，王孫題處總關情。
寄鄭薦玉
作者：項安世
朝代：宋

鄭公身與我同寒，陸子泉頭隔幾山。
爲客蓋頭無一瓦，何時開眼見千間。
非干世俗人情薄，自是書生命運慳。
三邑未隨燔肉廢，先師心事幾曾還。
寄韓丈
作者：項安世
朝代：宋

送別扁舟上，相望一水間。
酒杯思共把，棋局定長閒。
雅量容陂闊，私心豈石頑。
夢隨漚鳥去，時過紫金山。
寄韓丈兄弟·其一
作者：項安世
朝代：宋

兄弟真連璧，文章自一家。
祠庭聊燕息，使節最光華。
後會春應好，相思日又斜。
遥知北堂上，把酒插梅花。
寄韓丈兄弟·其二
作者：項安世
朝代：宋

歲月驚遊子，江山隔故園。
感時雖有恨，適意自忘言。
土銼晨炊飯，茅簷晝負暄。
病來詩思減，東望想詞源。
寄題吳氏社倉
作者：項安世
朝代：宋

淹劇無悰易愴神，社倉新記重關心。
前朝詔在恩淪骨，遺老書存淚滿襟。
永念君仁多善稼，肯因師死下喬林。
皇天老眼明於鏡，勉植書樓萬桂陰。
寄題四川總餉陳郎中籌邊堂·其一
作者：項安世
朝代：宋

四寸紅牙一幄籌，萬山牛馬去如流。
天西日落長安近，塞外雲開滴博收。
草奏隃麋宮墨重，談兵鷄舌寶香浮。
都將湖海元龍氣，壓倒文饒百尺樓。
寄題四川總餉陳郎中籌邊堂·其二
作者：項安世
朝代：宋

四萬黄金六出奇，家藏犬豹虎龍機。
古傳財賞軍能壯，今見樵蘇士不饑。
借得留侯千里箸，掃平冒頓五方圍。
歸朝不肯談前事，問穀和錢却道非。
寄題臨江徐氏海棠巢
作者：項安世
朝代：宋

紅錦山顛著醉眸，赤欄桿外數花頭。
烟中月下看不足，葉裏花間睡即休。
迷住子規疑蜀國，歸來黄鵠認柯邱。
他時我與君爲對，蓮葉中間作釣舟。
寄題荆南王君行牧齋
作者：項安世
朝代：宋

千斤黑牸將黄犢，八歲山童手堅竹。
呵牛行前童御之，坤艮爲謙直初六。
夷山入地山已庳，微陰更在山之麓。
觀爻玩象謙復謙，不待占辭意先足。
姬公作繇更何言，利用直堪航四瀆。
雖然用著體未明，後學相尋誰與告。
拳拳魯叟重抽關，此路欲行須自牧。
有如子稚母更柔，弭耳阿童惟所逐。
曉隨鞭影上岡巒，暮載歌聲返茅屋。
不知身大童子小，但覺氣和情性熟。
王郎於我丈人行，少秉謙爻晚尤篤。
自稱身是牧牛人，不向天家請官粟。
書來蜀道告我言，牧事年來有條目。
成時直到東家矩，造端先自西鄰牿。
邪閑誠存定章程，石確龍潜防反覆。
已將四語了卿法，更用一言從我卜。
我生冉冉向無聞，此事駸駸下喬木。
三年道路寡師友，萬里奔馳妨誦讀。
角羈聞道老無成，此語最悲那可復。
急須水落下夔門，走向牧齋聽一曲。
寄題鄭氏墳亭
作者：項安世
朝代：宋

不識亭前路，應知孝子情。
未甘黄壤隔，猶共白雲橫。
好在當時意，端從苦處生。
願言珍體髮，聖學待深評。
寄高象州
作者：項安世
朝代：宋

聞向君王乞象州，只貪州宅有高樓。
山西日薄都無瘴，海外風來早見秋。
蟋蟀已非今角匠，鷓鴣猶是舊亭侯。
南崖石壁寬多少，題徧新詩意未休。
寅子生朝寄以蜀果
作者：項安世
朝代：宋

老來夫婦喜如顛，遥舉生朝白玉船。
多作時文充上賦，深持僞學繼家傳。
九年伏枕吾何恨，五子通經汝更專。
嘉實送將知有意，且須成熟味方全。
富陽道中
作者：項安世
朝代：宋

此生湖海慣漂浮，黄鶴垂虹已倦游。
七載雲門穿布襪，今年嚴瀨著羊裘。
戴溪亭外天台路，揚子江頭灧澦舟。
欲跨祁連窺瀚海，只今誰是冠軍侯。
富陽道中二首·其一
作者：項安世
朝代：宋

雲破天開雪欲晴，櫓聲爭出滿江鳴。
牽繩直上高崖去，想見瞿塘百丈行。
富陽道中二首·其二
作者：項安世
朝代：宋

一带江流兩岸山，玉花珠髻滿雲鬟。
一聲鳴櫓俱回首，小杜舟中醉眼看。
富陽道中早行
作者：項安世
朝代：宋

山腰宿霧遠模糊，水面柔雲近有無。
青女妝成連夜粉，鮫人啼盡一川珠。
陽光稍稍褰層箔，春色徐徐展畫圖。
試向東風揩病目，駕天青浪麥平鋪。
寒塘洑望黄羆嶺
作者：項安世
朝代：宋

憶上黄羆嶺，年時白汗傾。
如今青箬底，卧看黑雲生。
山骨穿江過，巖頭夾岸獰。
似嗔舟楫駛，故作石灘鳴。
寒棲館
作者：項安世
朝代：宋

雲壑有仙儒，同居不同道。
相與共寒暄，何勞問修夭。
寒食哭承甫兄墓
作者：項安世
朝代：宋

半世驅馳未白頭，無窮心事等閑休。
生前可是門闌盛，身後寧知禍患稠。
雄鳳已將凰共隠，靈椿仍與桂同秋。
茫茫三海連東漕，不盡重雲片雁愁。
寒食夜對月
作者：項安世
朝代：宋

朱公自有五湖天，介子何須九縣田。
無限東風原上淚，盡輸西子月中舩。
梨花自怯嫦娥白，鞦影終隨永夜偏。
江海歸來無賜火，幸分光彩到愁邊。
寒食有懷楚都
作者：項安世
朝代：宋

北土重寒食，東風吹故都。
不知清野後，還有踏青無。
荻笋烹魚美，萎蒿裹飯腴。
異鄉悲節物，歸夢速檣烏。
寒食輿病上冢道中即事
作者：項安世
朝代：宋

二年不踏長隄路，十里春風只如故。
高高下下桃李坡，整整斜斜楊柳渡。
花飛絮走君莫驚，燕語鶑啼方好聲。
滿地綠陰無限句，際天幽草幾多情。
寒食輿病至城西再續去年之詠
作者：項安世
朝代：宋

冉冉飛來紅杏雨，又到去年花落處。
花今落慣已如常，莫怪春歸春不語。
却思天女染春時，弄粉調朱傅綠枝。
只見插花人似錦，誰知當日手如龜。
寒食道中
作者：項安世
朝代：宋

兒時只願春長早，老去始知春要老。
人老高低事事諳，春深遠近家家好。
鶑來燕去總關天，絮起萍浮俱合道。
浪將開落惱閒心，却恨少年何草草。
寒食道中
作者：項安世
朝代：宋

秋千飛去過牆枝，風乙歸來矮屋楣。
春色一如前度晚，鬢毛多似去年衰。
碧雲莫唱愁紅曲，黄鳥休歌代木詩。
方寸不禁如許思，門前楊柳正開眉。
寒食風雨中過南湖
作者：項安世
朝代：宋

風雨春無緒，人家食併寒。
一年佳節過，五字小詩難。
開戶桃花笑，傾盃竹葉乾。
聽人談異俗，爲爾慰愁端。
將往襄陽一日大雨
作者：項安世
朝代：宋

誰報江神我欲西，怕傳新句落檀溪。
江頭一雨泥三尺，車沒雙輪馬沒蹄。
將至浯溪簡同行
作者：項安世
朝代：宋

地想浯溪近，舟逢怪石多。
平生真到此，重九合如何。
我解伊吾讀，君能欵乃歌。
風從兩崖下，江水忽生波。
對月
作者：項安世
朝代：宋

少日曾相識，重來有故情。
殷勤前度月，依舊向人明。
擾擾魄生死，區區輪滿盈。
何如長半掩，萬古不西傾。
對雪呈判府周丞相
作者：項安世
朝代：宋

燮調曾轉九重天，偃息何難十國連。
坐遣朝雲將朔雪，一清瘴雨與蠻烟。
豐年預見寬心曲，儉俗能忘念目前。
更想朝來窮巷裏，閉門高卧有遺賢。
小塘道中小雨二首·其一
作者：項安世
朝代：宋

元日暄如許，新春氣未齊。
懸知當作雨，多謝不成泥。
頭有高低坂，人如上下梯。
更晴三四日，可以到湘西。
小塘道中小雨二首·其二
作者：項安世
朝代：宋

隠隠輕雷動，昏昏野市迷。
嫩雲時綻日，暖雨半含凄。
時節新裝束，人家小鼓鼙。
晚來扶路看，往往醉如泥。
小桃花曲
作者：項安世
朝代：宋

花如郁李枝如柳，小桃起得梅花後。
柔柔冉冉不禁風，密密排排渾是繡。
長瓶綠水短窗前，病客相依伴晝眠。
夢跨玉驄花畔去，黄金絡腦紫籐鞭。
小潏
作者：項安世
朝代：宋

鑿苔欲爲沼，乃得數仞坻。
盈虛有相乘，川實而邱夷。
誰云人功爲，天理固有之。
向來小學師，此道渠得知。
小隠莊別高教授
作者：項安世
朝代：宋

翳翳日景入，行行故人遠。
故人萬里別，此去何當返。
迨君歸禹穴，是我登邛阪。
苦語難重陳，相期在加飯。
小雨
作者：項安世
朝代：宋

小雨散炎毒，微風生早秋。
清凉人意足，厭浥草光浮。
夜枕夢新熟，曉窗梳不收。
茅欄聽好語，香稻起西疇。
小雨懷張升之
作者：項安世
朝代：宋

夜窗疎雨不堪聽，獨坐寒齋萬感生。
今夜故人江上宿，如何禁得打篷聲。
少保席間道襄州朋舊
作者：項安世
朝代：宋

持盃相向各言衰，憶得襄州未老時。
曉踏青山尋秀句，夜簪紅藥聽新詞。
只言坐上皆豪逸，誰信人間有別離。
頭白歸來堪自賀，獨依雄楚看題詩。
尤尚書挽詩·其一
作者：項安世
朝代：宋

今歲何遷次，乾坤失巨人。
老生啼壞木，後學嘆迷津。
四海人才譜，三朝禮樂臣。
併將文獻去，誰與覺斯民。
尤尚書挽詩·其二
作者：項安世
朝代：宋

舊學淵衷記，新阡玉色疑。
似聞形嘆慨，未忍失容儀。
海道空齎志，西州只貯悲。
平生謝公願，後世子雲知。
山行二十里至鶴弄嶺又見息勒村
作者：項安世
朝代：宋

初疑峽外更無天，自見文豐意釋然。
復向牛頭行亂石，便知鶴弄有平川。
兩山開處成塘水，十里寬鄉漫稻田。
一險一夷元物理，閑悲閑喜漫情牽。
山農
作者：項安世
朝代：宋

江上見山農，畬田用火攻。
鼓聲爲號令，竹援當畿封。
生理猿猱似，年華豆粟供。
無功隨薄祿，愧汝若爲容。
峽內三絕句·其一
作者：項安世
朝代：宋

峽內爲生絕可憐，那知世上有平川。
生身未識三冬雪，仰面惟看一席天。
峽內三絕句·其三
作者：項安世
朝代：宋

千崖無樹作炊烟，峽內爲生也可憐。
探水得柴如寶藏，賣茆成俗滿村船。
峽內三絕句·其二
作者：項安世
朝代：宋

峽內居人種石田，種成蔔瓠待江船。
船頭老嫗悲聲甚，只博茶鹽不博錢。
崔成州將赴官招客劇飲次袁主管韻·其一
作者：項安世
朝代：宋

飲量詩才總不慳，一襟離緒竟難宣。
橫行秦徼看飛將，流落巴山記散僊。
較第賓朋勝酒盞，留連僮僕費金錢。
更闌上馬情懷惡，髣髴滄江送畫船。
崔成州將赴官招客劇飲次袁主管韻·其二
作者：項安世
朝代：宋

段家池館已灰煙，更說江家六百年。
但有小橋通綠水，不妨高閣看青天。
鍾山月到東城角，淮口潮來上閘邊。
兩行紅旗射西日，明朝漢使點樓船。
嶺上見大江及匡廬諸峰
作者：項安世
朝代：宋

背立梧桐嶺，面對匡廬峯。
江流過其下，渺渺去朝宗。
萬山左右衛，如陣復如墉。
壯哉天地間，偉觀人所鍾。
自有此山來，來往嘗憧憧。
豈是千載人，無有此心胸。
定應出聖宅，山鬼閟其蹤。
茲行亦奇事，突兀肯相供。
多言恐怒我，急下扶吾筇。
已賦四花復得紅因念閣下舊賞遂足五花之韻
作者：項安世
朝代：宋

吾衰不復夢蓬瀛，忽見紅梅眼暫驚。
獨樹正當雲閣起，艷妝斜照石渠明。
懶隨朔雪傳春信，長倚東風詫曉酲。
歲晚江湖逢驛使，羞多無奈臉霞生。
巴河
作者：項安世
朝代：宋

紛紛劍客走淮濆，破虜紅袍海內聞。
行到巴河打叉處，居人猶識舊將軍。
常山縣
作者：項安世
朝代：宋

常山縣東足可惜，山光半紫溪全碧。
柳嶼陰中軋軋車，桑疇徑裏青青麥。
溪流終日伴人行，隔岸青山喚得譍。
石季倫家新步障，李將軍畫小圍屏。
多情小艇招賢渡，載我溪南看山去。
黄昏我宿溪自行，只有青山伴人住。
度周卿携司馬公送蒲中舍詩小程先生謁傅長官刺求跋
作者：項安世
朝代：宋

馬公首丹籍，程子亦其次。
大書天九門，凜凜見名字。
度君獨何心，葅歜而剝芰。
艓子大於匙，可卧不可跂。
中有兩同行，馬詩與程刺。
建平縣道中
作者：項安世
朝代：宋

糖甖花開官路香，客子欲歸官路長。
稻田水足新秧黄，小麥吐秀南風凉。
村村煮酒開官坊，家家禁忌障蠶房。
門前健婦能招商，茗碗角餌邀人嘗。
若無橫賦深剝牀，我欲問舍鷄林鄉。
弘齋詩
作者：項安世
朝代：宋

剛健中正純粹精，含弘光大品物亨。
兩儀成列易道行，有首無腹非人形。
李侯毅甚將無朋，少年讀易老愈明。
以龍代馬變始生，以九代七坤始神。
與天同德體必弘，負載萬古非蚊虻。
我無筆力回子鯨，何以贈之有西銘。
張文獻公讀書堂
作者：項安世
朝代：宋

謫仙讀書處，零落依長松。
世人皆欲殺，頭白想飄蓬。
張晉用晦自西和州來歸
作者：項安世
朝代：宋

江海張公亦壯哉，雪蛆生處守邊來。
緜裘六月冰如鐵，土焙三更冷似灰。
棧踏曾雲歸蜀道，船欺急淖下瞿堆。
沙頭病士眠初熟，又見征人萬里回。
張澧州挽詩·其一
作者：項安世
朝代：宋

持橐中朝貴，餐氈異域留。
人皆敬先德，我已識君侯。
氣節傳三世，才猷著兩州。
承家五男子，身後更何求。
張澧州挽詩·其二
作者：項安世
朝代：宋

坦然無一物，此意極寥寥。
生死東西魄，盈虛早晚潮。
何人清夜省，舉世萬波摇。
試把斯文誦，英魂或可招。
張黎州挽詩
作者：項安世
朝代：宋

萬里沈黎徼，民夷雜戍屯。
金錢寬兩稅，水澤潤千門。
肅肅猩鼯靜，潭潭壁壘尊。
遠猷嗟未究，蕭瑟定安原。
後樊
作者：項安世
朝代：宋

後樊百君子，相對兩玉人。
酴醾三月暮，篠簜四時春。
俱懷冰雪姿，不競桃李辰。
何以樹之背，恐受俗子塵。
徐一之從智子行
作者：項安世
朝代：宋

有士才如此，流光駛若何。
筆端風雨快，胸次古今多。
止止杯中物，嗚嗚耳後歌。
低頭聊小忍，唾手即高科。
得句
作者：項安世
朝代：宋

平生爲斯文，思極心欲破。
得句如得官，歡喜不能奈。
遶牀行百匝，如覺此身大。
昔我得官時，悠然但高卧。
得桃源丁知縣書
作者：項安世
朝代：宋

爲報桃川老令威，病夫三歲不開帷。
窗中見日知晨暮，瓶裏看花記歲時。
新讀子書多乙者，舊吟詩藁盡丁之。
無人肯共閑人語，滿腹閑情獨自知。
徽州赴羅主管飯
作者：項安世
朝代：宋

去年話別春風前，今年相見菊花邊。
忽然來說二年夢，偶爾亦是三生緣。
弟兄金玉吾所敬，肌膚冰雪人可憐。
四海難逢一樽酒，逸群那更有吳髯。
忠州
作者：項安世
朝代：宋

耕鑿林廬滿四山，人家境象極寬閒。
不妨五馬雲根住，小市孤城自掩關。
思歸二絕句·其一
作者：項安世
朝代：宋

永日消金鴨，暄風汎寶鸞。
自從歸意動，無復夢魂安。
思歸二絕句·其二
作者：項安世
朝代：宋

艾葉翻翻白，榴花疊疊紅。
年華驚客枕，心事逐郵筒。
愛秋
作者：項安世
朝代：宋

生憎詞客并詩客，只解悲秋不愛秋。
玉作花肌嬌不柰，金妝寶靨笑無休。
桂香夜夜薰羅袖，蕣彩朝朝艷醉眸。
脫盡畫橋千尺柳，舞腰如束更風流。
憶宗道舊遊
作者：項安世
朝代：宋

十八年前勝共饒，兩青不借一枯焦。
狂挑藥澗尋瓊闕，醉踏經臺問玉霄。
華頂雲開千嶂露，赤城天近九霞飄。
祇今只羨蒲團穩，坐看雙龍上石橋。
憶田間事
作者：項安世
朝代：宋

小蓋行障日，枯筇立倚風。
入田催種稻，行圃看澆葱。
成都二月十五日補試院呈同官
作者：項安世
朝代：宋

向來耆舊日爭輝，太息西來萬事非。
一笑烘堂吾豈敢，百年憂世淚仍揮。
洋洋大國風流在，奄奄諸生氣息微。
欲挽岷江注東海，吾衰無力只思歸。
所見
作者：項安世
朝代：宋

客從岷山來，發棹江水頭。
江水去無時，客子行復休。
朝餐同一壑，歲宴隔九州。
所以闕里翁，平生愛東流。
承甫兄生日用去臘見惠之韻
作者：項安世
朝代：宋

留住東風一莢蓂，伴他南極老人星。
暫棲鸞鳳官無小，晚插貂蟬夢自靈。
五十買臣多富貴，八千莊叟定年齡。
腰間六印都如斗，依舊雙髦帖鬢青。
承甫兄生朝
作者：項安世
朝代：宋

鶴雲絲雨弄春柔，鳳蠟龍薰淑氣浮。
頌柏盃盤連月尾，夢蘭時節占年頭。
吹開郗桂千花上，歛退堯蓂一莢留。
好箇龍飛新榜首，萬人齊指最風流。
挽利路章運詩二首·其一
作者：項安世
朝代：宋

疇昔吾鄉主簿君，今年丹旐過江潯。
老僧尚記辭葅笋，舊吏猶聞却顧金。
玉節朱輪行萬里，清冰寒露炯初心。
南風軋軋鳴歸樐，似相蒿城薤管音。
挽利路章運詩二首·其二
作者：項安世
朝代：宋

寶屏峰上兩先生，照見廉貪立懦情。
八百萬錢同弃屣，四麾一節但空籝。
掃除身世朝和暮，分付兒孫白與清。
持此橫山原畔去，少師秦國有餘榮。
挽善化沈令·其一
作者：項安世
朝代：宋

十八年前夢，宜都簿即君。
沙頭能遇我，客裏暫論文。
久別欣同事，方驩嘆失群。
隔宵猶一見，千古遂相分。
挽善化沈令·其二
作者：項安世
朝代：宋

夔門逢令季，湓浦接賢兄。
幸甚交三沈，茲焉共一城。
解詩談到髓，聽訟筆如傾。
豪快今安有，哀哉不久生。
挽枝江朱學諭
作者：項安世
朝代：宋

身受傃軒詩，兒修涑水儀。
百年生也直，三嘆古之遺。
處易疑孤峭，因難見惠私。
此風今遠矣，吾涕自漣洏。
挽湯丞相夫人二首·其一
作者：項安世
朝代：宋

冊府連天漢，恩榮四十年。
山河開象服，夙夜贊台躔。
鸞鵠諸孫峙，箕裘令子傳。
夫人無一恨，可以見重泉。
挽湯丞相夫人二首·其二
作者：項安世
朝代：宋

賤子無天幸，平生望六珈。
偶然同斷梗，已復嘆悲笳。
淚落升堂日，神馳送客車。
空慚名義重，桂省近年家。
挽程尚書詞
作者：項安世
朝代：宋

人間一日履聲藏，天上文昌落正芒。
直諒無朋今魏汲，師承有法古韋康。
思陵冊府嚴招聘，孝廟經帷盛表章。
歲晚山林誰得似，十年高卧樂羲皇。
挽荆南帥張左司詩·其一
作者：項安世
朝代：宋

霄漢占賢輔，乾坤失大儒。
斯文斷命脈，識者嘆窮途。
獨擁全名去，誰供一世須。
空餘千載事，不盡惜良圖。
挽荆南帥張左司詩·其三
作者：項安世
朝代：宋

吾道竟如此，蒼生將奈何。
名聲垂白日，身世逐滄波。
宜世堂堂去，猶勝奄奄過。
所嗟非一死，良願恐蹉跎。
挽荆南帥張左司詩·其二
作者：項安世
朝代：宋

自古誰無死，斯人有重輕。
諸生望模楷，吾道倚權衡。
一髮千鈞挽，中流砥柱傾。
平生憂國事，何意作身名。
挽荆南帥張左司詩·其五
作者：項安世
朝代：宋

世已憎吾屬，天宜赦此賢。
忍教名百代，不使壽中年。
蘭謝無傳業，蘋荒久絕絃。
凄凉楚江上，鴻影獨翩翩。
挽荆南帥張左司詩·其四
作者：項安世
朝代：宋

昔者登簾閣，先生病已瘳。
從容當世事，反復萬端憂。
力盡千家活，身疲十日留。
向來天下士，端爲一城休。
挽陸運使詩·其一
作者：項安世
朝代：宋

爰自微官日，能令巨力摧。
青蒭回使節，紅粟抗公台。
淮右恩波闊，畿西禁網恢。
平生希麴令，今得吏民哀。
挽陸運使詩·其二
作者：項安世
朝代：宋

八秩公何憾，淋浪我自悲。
向來淮士裏，最得阜陵知。
故國人誰識，長身帝所思。
竟隨龍馭去，應赴白雲期。
提壺
作者：項安世
朝代：宋

信州城西千萬嶺，上聞提壺有感興。
頻呼美酒要人聽，應爲先生太獨醒。
啼處更當千萬嶺，極知山鳥意丁寧。
撫州吳茂榮挽詩·其一
作者：項安世
朝代：宋

當年郡博士，致此一先生。
相見茂榮甫，似吾諸葛卿。
姓名書帝府，文行最鄉評。
終老君何恨，傷時淚自傾。
撫州吳茂榮挽詩·其二
作者：項安世
朝代：宋

世已尊科舉，人多失老成。
行書周族黨，身欠漢公卿。
猶藉千年潤，能傳萬壑清。
愴懷非一士，何恨不知名。
擬感興二首·其一
作者：項安世
朝代：宋

日出羣動作，日入萬物休。
君看霄壤間，還有二本否。
鬼神浩來往，一穟不可投。
殺機甫毫芒，舉世極戈矛。
將亡神已降，欲殺鬼先謀。
所以君子心，不敢殊顯幽。
擬感興二首·其二
作者：項安世
朝代：宋

吾心本虛直，萬象同一流。
坐遭雲沙矇，次序失九疇。
習空徒妄想，致察在勤修。
學問日以廣，思辨日以周。
行行重行行，馬迹遍九州。
始知億萬葉，一幹本同抽。
擬送陳正己赴沅江令
作者：項安世
朝代：宋

一餐我無門，五斗君有祿。
猶勝乞鄰僧，何必嗔郡督。
江清芷無數，縣靜書可讀。
素業傳二雛，清風散羣鶩。
於焉善藏刀，可以待沽匵。
所嗟吾過多，此去誰與告。
提携到尊豆，笑語慣僮僕。
隔日意猶凄，三秋間何酷。
書來想憶外，無使德音玉。
故人亭
作者：項安世
朝代：宋

翠壁丹崖雲氣浮，故人亭下駐行舟。
瀟湘東去連滄海，桂嶺西來接永州。
浦樹生烟攢舴艋，巖花覆水叫軥輈。
讞刑省俗慙無補，目斷波間雙白鷗。
敝廬畢工
作者：項安世
朝代：宋

心折半生行道路，眼明今日見茆茨。
夢魂猶在風波處，月黑江喧下纜時。
敬甫生日
作者：項安世
朝代：宋

蘋尾生薰梅作霖，葵心粲笑草明金。
杓星指處老人現，弦月升時歡伯臨。
王母西池逢藥喜，天孫斜漢有嘉音。
宮槐又報黄消息，早擢丹枝媚綵襟。
文村道中
作者：項安世
朝代：宋

十五年前號畏途，祇今開辟盡田廬。
分明總是辛卿賜，誰信兜鍪出袴襦。
新喻道中
作者：項安世
朝代：宋

新喻清江兩縣畿，荒岡漠漠使人疑。
江南道上誰爲比，湖北京西日暮時。
新婦石
作者：項安世
朝代：宋

誰家醜新婦，臨水久徘徊。
月印脩眉嫵，風傳古曲哀。
曉妝無粉黛，春服有梅苔。
應恨周居士，逃秦更不回。
新晴
作者：項安世
朝代：宋

日日霜晴客路乾，征人歡喜不辭寒。
素娥青女相憐甚，將毋歸來道路難。
新晴·其一
作者：項安世
朝代：宋

別岸連朝雨，登臺夜半晴。
殷懃見天意，反覆近人情。
碑倚雙崖立，溪容一葦橫。
昔吾今屬我，我醉亦呼卿。
新晴·其二
作者：項安世
朝代：宋

幸甚干逢甲，皤然雨變霜。
綵衣雲漸近，紋線日初長。
預想慈懷動，先憑喜信將。
背人三數鵲，飛去覺匆忙。
新月
作者：項安世
朝代：宋

窺人半面出脩眉，斜傍船窗作意低。
已被江妃偷畫得，一灣清影卧寒溪。
新月
作者：項安世
朝代：宋

臨風摇白羽，揖月問仙娥。
底事偏懷恨，于人故歛蛾。
眉頭已如此，眼底奈渠何。
料得中秋夜，動人應更多。
新茶
作者：項安世
朝代：宋

夭夭雀舌變槍旗，旟旆旃旌忽四馳。
槐火已登新鼎味，松風猶動故園思。
森森苦口難追俗，脈脈甘津恐後時。
何似當初陸鴻漸，莫將名字世人知。
方太君生日·其一
作者：項安世
朝代：宋

金鴨煙青蠟炬紅，玉龜山上勸春風。
乍寒還暖花無數，似缺疑圓桂欲中。
八十又三人所羨，雙瞳如漆壽難窮。
七千九百十七歲，始共椿齡一半同。
方太君生日·其二
作者：項安世
朝代：宋

飄飄南極上明星，浩浩東風入翠醽。
春最好時纔中半，人難學處是修齡。
已開棠樹千枝錦，尚欠蓂花一莢青。
更願兒孫添晚景，早收丹桂媚慈庭。
方太君生朝四首·其一
作者：項安世
朝代：宋

夾鍾琯裏聽春聲，天上箜篌次第鳴。
數到一弦弦足處，孟家機畔慶長生。
方太君生朝四首·其三
作者：項安世
朝代：宋

不須蟾桂十分圓，自有春花萬種妍。
歲歲年年長壽酒，海棠開後牡丹前。
方太君生朝四首·其二
作者：項安世
朝代：宋

月姊飛來二月天，萬花香裏十分圓。
誰教婺女星知道，一夜攙先照畫筵。
方太君生朝四首·其四
作者：項安世
朝代：宋

天邊歷草記年華，一日東風一莢花。
春到平分爭一莢，庭萱吹出碧雲芽。
方橋晚憩
作者：項安世
朝代：宋

歸路方橋晚，年年此月情。
不知臨老去，更得幾番行。
浩蕩東風闊，微茫遠水橫。
每來心自愛，未要世人驚。
昌州寄永川趙尉
作者：項安世
朝代：宋

此州大如斗，此縣安得壯。
官有少府君，斯須一軍張。
此君少年日，弄筆戲天匠。
能令枯樹榮，解使涸澤漲。
歲晚天戲之，千山萬山瘴。
不畀龜自靈，小兒能薄相。
我于同辰游，拜君丈人行。
得書日十反，有燭夜千丈。
如何三命共，所設非所當。
巽君在牀下，踞我著爐上。
此意豈宜蒙，臨風願回向。
明山湖阻風
作者：項安世
朝代：宋

咫尺明山在目中，咿啞三月傍蘆叢。
神豬繫久號無力，火隊炊頻飯欲空。
半世宦途仍舊職，一生學海未新功。
舟人慍見官人笑，萬事從來慣逆風。
春來
作者：項安世
朝代：宋

楊柳梢頭金穟重，酴醾枝上玉針長。
春來小院纔三日，花女林神有許忙。
春日即事二首·其一
作者：項安世
朝代：宋

拂拂水紋亂，陰陰花氣芳。
輕霏入平野，小雨渡橫塘。
柳色未全綠，草根猶半黄。
春容不可狀，欲說意還忘。
春日即事二首·其二
作者：項安世
朝代：宋

好處難爲畫，閒中剩費吟。
花開相次第，日出半晴陰。
笑語人情樂，烟霏草色深。
望中無可採，忽忽總關心。
春日湖上
作者：項安世
朝代：宋

一春官府倦樊籠，飛墮浮嵐紫翠中。
雲外憑欄臨過鳥，石間披閘看奔洪。
東風茭蕩關心綠，落日桃谿盡意紅。
更踏蘇堤湖面去，玉霄光裏跨晴虹。
春日途中五首·其一
作者：項安世
朝代：宋

未說離家日日晴，離家三日雨如傾。
津頭小吏詢名氏，但道當年段墨卿。
春日途中五首·其三
作者：項安世
朝代：宋

破艇衝風去似疑，短篷經雨漏如篩。
無端更著連宵雨，大似波神得廝欺。
春日途中五首·其二
作者：項安世
朝代：宋

一派清江兩岸平，濕雲將雨暗柴荆。
十年一覺荆州夢，通濟江頭沌裏行。
春日途中五首·其五
作者：項安世
朝代：宋

微風急雪點微茫，漁浦江邊上客航。
逆水趁潮如順水，他鄉送客似離鄉。
春日途中五首·其四
作者：項安世
朝代：宋

湖海今年最倦遊，春來新上浙西舟。
天寒歲暮錢清路，又踏嚴州向婺州。
春日隄上
作者：項安世
朝代：宋

高高下下十五里，白白紅紅千樹花。
總在疎籬斷垣裏，背隄臨水少人家。
春晴
作者：項安世
朝代：宋

東風瀾浪滿人間，小雨禁持故作慳。
宿霧翳妝濃著色，新陽晞沐巧梳鬟。
桃花落盡春無恙，柳絮飛忙日正閑。
報答年光無酒伴，盡拈佳句爲江山。
春晴步出東城
作者：項安世
朝代：宋

山北山南草漸青，去年雙鬢只星星。
春風不管遊人老，又到江頭白下亭。
春暄
作者：項安世
朝代：宋

春來能幾日，臘裏未開年。
物色已如此，風光何習然。
半醒行似醉，微困坐成眠。
欲寫融融意，都無句可傳。
春色三首·其一
作者：項安世
朝代：宋

花因實盛村村有，樹爲花繁處處明。
浩蕩九州春色裏，輸他桃李最多情。
春色三首·其三
作者：項安世
朝代：宋

墮粉瓢紅迹已陳，却將春色付何人。
東君老去都平施，綠幕連天一樣新。
春色三首·其二
作者：項安世
朝代：宋

春風十九歸桃李，白白紅紅得最多。
未抵垂楊春最惜，嬌嬌嫋嫋奈渠何。
春陰二首·其一
作者：項安世
朝代：宋

好風疎雨瀹紅塵，收拾殘花作翠陰。
春色不隨桃李去，一川濃綠正深深。
春陰二首·其二
作者：項安世
朝代：宋

烟花淡淡雨聲息，雲脚疎疎日影紅。
桃花作雨梨花雪，春在綠楊芳草中。
春雨懷承甫兄·其一
作者：項安世
朝代：宋

夜深風霰入油疏，小院燈明自勘書。
料得繫舟低柳下，一江烟雨怨離居。
春雨懷承甫兄·其二
作者：項安世
朝代：宋

輕寒剪剪透羅衣，正是行人二月時。
重下翠帷猶不隔，短篷疎雨更相欺。
晚出國門以畏熱自艮山門出始見稻田際天
作者：項安世
朝代：宋

路轉東門五里塘，夾塘寒水綠泱泱。
平生枉踏湖洲市，不悟田間有此凉。
晚晴
作者：項安世
朝代：宋

一雨草木潤，新晴天地明。
山川未改色，鳥雀已歡聲。
客子喜相語，田家憂未平。
似聞陂偃拆，掘井得深坑。
晚晴
作者：項安世
朝代：宋

一首新詩轉晚晴，樓臺西畔斷霞明。
浮雲過眼元無事，好月於人却有情。
鵲噪畫簷何太喜，鶑啼綠樹已新聲。
前村處處聞呼喚，明日沙田趁潤耕。
晚步·其一
作者：項安世
朝代：宋

晚飯下前墀，徐行出短籬。
輕風吹面處，斜日倚門時。
靜見雲舒卷，閒知草盛衰。
放懷無一事，隨意得新詩。
晚步·其二
作者：項安世
朝代：宋

市隘初回暑，庭空得晚行。
薄雲天半露，凉月夜全明。
露下葛巾重，風來紈扇輕。
翛然疑物表，與世不相嬰。
晚自嶽麓歸
作者：項安世
朝代：宋

千張綠錦變明青，嶽麓峰前暝靄生。
萬頃玻璃成瑪瑙，瀟湘江上夕陽明。
晚荷
作者：項安世
朝代：宋

僛僛翠袖舞寒塘，無復當時婉婉妝。
蕩子遊娃俱不到，倚風摇月自生香。
晦日出長安閘
作者：項安世
朝代：宋

長安堰口長安閘，一度經行一斷魂。
不道秦川在何處，只驚行色近中原。
晨起偶成
作者：項安世
朝代：宋

清瀼堂中自喜時，行蹤漸少世人知。
角門閉斷無閑客，紙閣糊成教小兒。
二十道錢充日用，兩三石米了晨炊。
夜眠一枕庭闈夢，此外都無事可思。
晴日迓江西帥徐子宣
作者：項安世
朝代：宋

漢殿東頭玉琯回，吳城西上錦帆開。
一天紫霧風吹散，千丈紅光日射來。
翼軫衡廬生喜氣，江湖淮海絕纖埃。
凄凉只有山前客，何日臨津理去桅。
暑雨
作者：項安世
朝代：宋

屋下黄流可榜舟，屋頭青瓦更鳴溝。
江吞平野魚龍樂，雨閉深林鳥雀愁。
雲氣守閭圍溽暑，水風排闥薦凉秋。
小窗一夢平生足，閑著漁蓑伴白鷗。
曲湘灣
作者：項安世
朝代：宋

兩崖左右蜜房穿，一水中間蟻線旋。
蹙起浪渦知有石，蕩開雲影倒窺天。
當洪沒沒青螺暗，過潄霏霏白琲圓。
我欲濯纓渠濯足，一生輸與釣魚船。
書懷
作者：項安世
朝代：宋

君如快馬捷先鳴，上便追風不計程。
楊監西江推格律，陸郎東海服才情。
栽培花木心無事，彈壓湖山句有聲。
如許清名剛不惜，苦來蠻角建愁城。
曹橋
作者：項安世
朝代：宋

聽得鳴鳩逐婦聲，行人相顧各心驚。
夜闌雲散天如洗，乞得曹橋一路晴。
曾宣幹謂余貌似誠齋楊公作此報之
作者：項安世
朝代：宋

客來喚我似誠齋，始晤行藏合打乖。
雖負江湖真格律，且贏土木僞形骸。
生來仕宦無多日，老去徉狂只少諧。
莫怪今朝歡喜極，被人題箇好先牌。
曾著作之父文思判院挽詩·其一
作者：項安世
朝代：宋

後有兒如許，前瞻祖自然。
詩書三世驗，鄉黨一辭賢。
遂失升堂願，徒供相柩篇。
吾衰真久矣，祇此亦關天。
曾著作之父文思判院挽詩·其二
作者：項安世
朝代：宋

忍窮能到骨，何物可愁翁。
守口雙奩靜，抄書萬卷空。
朝天尊𣓨氏，勝地說壺公。
脫屣俱無滯，斑衣淚自紅。
會葬外舅還過李萬州墓下
作者：項安世
朝代：宋

又送人間一古今，兩翁相望接雲岑。
屈伸固是乾坤用，惻愴豈非天地心。
野迥茆風聲索索，山深松日影陰陰。
平生來往風流在，應有幽人見苦吟。
月硯屏
作者：項安世
朝代：宋

雲從林末起，水遶山根發。
古道無行人，疎星伴明月。
不知幾千年，寶畫閟岩穴。
鬰盤不可耐，飛入蒼崖骨。
春霆震陰洞，斧首快一劃。
鏗然墮人間，與世瑞文籍。
自從歐公來，百載今又獲。
當時硯屏歌，謫仙傾坐客。
前人儻可驗，此美未易測。
吾叔舊不癡，根蒂厚所殖。
定爲子孫慶，可但几案飾。
恨無大蘇手，對之有慙色。
月臺
作者：項安世
朝代：宋

小築南臺倚北亭，一方荆玉可雲屏。
峽中暮雨嘗疎月，秋後天河始見星。
初與羿妃爲此會，自開夔子幾千齡。
我雖不飲心先醉，坐汲寒光當淥醹。
有感
作者：項安世
朝代：宋

大江千里從西來，憑陵三峽喧如雷。
自矜萬頃臨一杯，湧起雪浪吞崔嵬。
一過荆門楚天闊，七澤茫茫如滅沒。
波神潜聲不敢發，汩汩安流到吳越。
世間驕吝亦等耳，未見大方俱有已。
藩籬决破定無他，令人爲賦江之水。
有感
作者：項安世
朝代：宋

幾許心期百未償，更將疏髮對蒼茫。
江聲直上鯨波去，山色回看虎踞長。
亂後碧蕪荒楚甸，雲間孤塔見維揚。
承平舊事無人說，閑倚欄干送夕陽。
有感
作者：項安世
朝代：宋

抱石親征澤潞時，艱難猶想舊開基。
官軍不守河陽渡，回首橋山淚欲垂。
有感
作者：項安世
朝代：宋

策策秋聲起樹枝，遥憐塞下鴈來時。
寧聞中夜荒鷄舞，肯拾他人竹馬騎。
短劍舊曾交俠客，小詩猶作將偏師。
無情却是青銅鏡，剛照書生兩鬢絲。
有感
作者：項安世
朝代：宋

翹翹蔞楚中，名字或行世。
當時在人口，既久漸湮廢。
能于汗簡上，千萬見一二。
想當無恙時，掀揭滿天地。
有感
作者：項安世
朝代：宋

船頭一摇槳，船尾萬波隨。
聞道山中樂，無人盡日維。
有感七首之一
作者：項安世
朝代：宋

我與昔賢生異世，晝思夜夢兩微茫。
棹頭墮霧入東海，被髮乘風下大荒。
仙伯已尋丹竈地，武王亦返白雲鄉。
惟應詩卷留天地，寶氣雖埋斗有光。
有感三首·其一
作者：項安世
朝代：宋

八葉炎圖茂，千齡聖主昌。
農桑開漢域，禮樂煥周庠。
晏壑三登樂，謳吟七閏長。
徽名辭鏤玉，盛舉冠前王。
有感三首·其三
作者：項安世
朝代：宋

孝感柔强敵，和盟定一朝。
龍輴來瀚海，鶴駕返神霄。
歌吹仍祠禹，羹牆若見堯。
稽山同峻極，從此百神朝。
有感三首·其二
作者：項安世
朝代：宋

運屬宣和末，干戈變故仍。
倦勤修內禪，流澤啟中興。
睢水千麾集，胡沙八駿騰。
尺書傳諱日，寰宇淚如澠。
有感四首·其一
作者：項安世
朝代：宋

宋司馬欲兵夫子，哥利王曾刃釋迦。
血面何須尤墜地，赤心終不怨鏌鋣。
有感四首·其三
作者：項安世
朝代：宋

向來涉筆賦長楊，辱賜天家七寶牀。
黄吻少年評大士，白頭宮女說先皇。
有感四首·其二
作者：項安世
朝代：宋

夷齊怨惡本不念，堯桀是非今亦忘。
不知伍子嗔何事，魄化爲潮日夜忙。
有感四首·其四
作者：項安世
朝代：宋

走章臺馬閑遊冶，攀鼎湖龍竟渺茫。
縱使老婆强搽抹，安能更似入時妝。
有感韓魯一首
作者：項安世
朝代：宋

道散斯文體尚浮，韓魯力與化工侔。
山瞻泰岱巖巖聳，河出崑崙混混流。
長慶從官銷不得，熙寧丞相挽難留。
滄州奏疏潮州表，猶被人拈作話頭。
望三疊泉谷簾泉而不能至
作者：項安世
朝代：宋

只遊玉峽并三峽，未到簾泉與疊泉。
少日躋攀今老矣，且隨筋力度殘年。
李中主書堂
作者：項安世
朝代：宋

楞伽有公擇，娣弟如班宗。
宜州黄宅相，餘韻更舂容。
李校書輪對乞於故相家取上皇退位御筆上喜曰此萬萬年表照也
作者：項安世
朝代：宋

校書對罷天顔喜，再拜龍墀出殿來。
勑使傳宣新宰相，驛書馳問舊元台。
上皇慈筆歸中祕，學士忠名遍九垓。
榻畔祥風翻諫紙，朝衣收得異香回。
李浦道中得家信
作者：項安世
朝代：宋

李浦江邊路，星沉日未生。
逢人送家信，借火讀天明。
上說兒曹健，中言客路晴。
促歸仍勸緩，反覆見慈情。
李萬州挽詩·其一
作者：項安世
朝代：宋

仙李來南日，熙寧去國人。
一身辭赤芾，四世尚朱輪。
桑梓推前輩，葭莩接世姻。
傷心挽耆舊，不獨爲情親。
李萬州挽詩·其三
作者：項安世
朝代：宋

靈輀朝出祖，屬綍淚爭揮。
慕子啼玄草，慈親哭綵衣。
敬齋書秩秩，退國物菲菲。
華屋生存處，千年遂不歸。
李萬州挽詩·其二
作者：項安世
朝代：宋

令子裒遺事，而翁亦大奇。
治安真有策，經濟遂無時。
黄壤人間恨，斯文我輩推。
生傳漢中什，死著十哀詩。
李萬州挽詩·其四
作者：項安世
朝代：宋

公今南面樂，我自涕滂沱。
十載還鄉社，三君逐逝波。
樂郊荒水檻，巢室閟烟蘿。
前輩風流盡，吾生奈老何。
東冶尋梅未開
作者：項安世
朝代：宋

東冶亭西紅白梅，貯瓊藏玉爲誰開。
一枝不遣幽人賦，忍待春濃醉客來。
東屯分韻得大字
作者：項安世
朝代：宋

詩翁骨成塵，巴子地如芥。
驅車藤刺亂，跋馬山石隘。
景因名自佳，物以人故大。
客來不一到，百歲負清債。
遂令東屯遊，永作一生快。
君看黄岡頭，屋破古井壞。
恃有東坡翁，過者不敢拜。
諒知萬物靈，山水蒙芘頼。
男兒勿自貶，著意塵土外。
東齋
作者：項安世
朝代：宋

桃花不解言前事，菊蕊還須記舊人。
惟有軒前舊移竹，向人憔悴似相嗔。
松陽南巖夜歸
作者：項安世
朝代：宋

走下南巖踏黑歸，蒼林擁逕白光微。
馬湖橋上消摇甚，飛度前村露滿衣。
林通判
作者：項安世
朝代：宋

東里相君新說似，茶陵軍使美無窮。
誰知楚戶南公口，更說沂康別駕功。
人借一凉鏖鑠石，天開四莢照垂蓬。
不爭玉女秋期日，自醉金公生數中。
查元信餉日鑄茶因用其韻感嘆舊遊
作者：項安世
朝代：宋

芒鞋衝雨上茶園，綠髮晞風正少年。
重見靈光元好在，却循雙鬢已蒼然。
芽生日鑄無多樹，瓶採千山自昔年。
小碾芽心成雪後，微鋪瓶頂便天然。
桃花菊
作者：項安世
朝代：宋

花神得與換新妝，不著仙家金縷裳。
也學時人尚紅粉，依前風味带黄香。
微醺有意隨風舞，獨立無言任雨荒。
喚作桃紅元未稱，桃花那解傲秋霜。
梅
作者：項安世
朝代：宋

只消數點著枯枝，不用東君一葉垂。
任是雪深烟更密，清香依舊世人知。
梅開次韻答葉教授二首·其一
作者：項安世
朝代：宋

雨洗晴烘兩行梅，朱朱白白盡情開。
不須更到東亭得，讀罷君詩似看來。
梅開次韻答葉教授二首·其二
作者：項安世
朝代：宋

春風一點暗驚梅，便有千花動地開。
却似德人方寸事，等間流向筆端來。
楊侍郎·其一
作者：項安世
朝代：宋

牙帳森森畫戟紅，心源澹澹玉壺空。
身如峴首羊太傅，意似鹿門龐德翁。
一貫精觕千慮到，兩忘真贋萬情融。
觀公尚得今人愛，始覺東家道未窮。
楊侍郎·其二
作者：項安世
朝代：宋

漕河水入漢江流，逆浪吹鄰上比州。
爲送新篇歸峴首，亦知舊蔭滿沙頭。
每思吾道長城在，常喜斯民命脈留。
聖宋卜年周十倍，須公同住八千秋。
楊侍郎之姪有文劉左史之婭靖之携文見過
作者：項安世
朝代：宋

藍田鮮頑玞，鄧林無曲莖。
春宗九秋月，性靜所燭精。
柱史顔如春，和風蓄驚霆。
兩家各有子，突過阮始平。
忽念笭箵翁，淹劇卧漳城。
興來枉華裾，情深出英瓊。
沉疴爲之起，不覺語至暝。
眄懷薛仲章，剛腸久逾清。
吾衰俟三賢，潜心牧修程。
楊帥二首·其一
作者：項安世
朝代：宋

謝天增霸復留恂，又到當時繫袚辰。
寶带正看金芍藥，璽書重傅玉麒麟。
上元新歷開千歲，作噩祥名冠六辛。
恰用此年鍾此傑，便乘嘉泰轉洪釣。
楊帥二首·其二
作者：項安世
朝代：宋

更須石叟共甘公，酌得民言帝自同。
四海人才容接裏，百城生聚撫摩中。
似聞聖世開皇極，欲倚名賢鎮士風。
看把璇璣扶大運，久於箕翼厚於嵩。
楊梅
作者：項安世
朝代：宋

吾家里曲修家木，葉如海桐實如穀。
聞名謂是金作丸，見面恍驚珠奪目。
直將甘軟換嚴酸，坐使筠籠薦金屋。
越山五月垂垂雨，鼎實無聲渠甚武。
雕盤供蜜漬中乾，犀筯下鹽蘇齒楚。
蔗糖煎實茗煎仁，枯腊猶堪詫兒女。
稜梅一種腰如束，歲歲年年官所錄。
城中貴買誰得知，城外賤科人自哭。
君不見瀘戎荔子翠眉須，從來尤物非人福。
樂君啟文挽詩·其一
作者：項安世
朝代：宋

荆州十萬戶，惟我獨知公。
皓皓峣峣甚，凉凉踽踽中。
平生尊骨鯁，到死諱雷同。
此士埋黄壤，何人立素風。
樂君啟文挽詩·其二
作者：項安世
朝代：宋

藝應天王拜，名高月旦評。
一官娛晚暮，千載遇恩榮。
未許行疇昔，猶應得久生。
年來頻見此，老淚不禁傾。
樂景夔生日
作者：項安世
朝代：宋

四十九年蘧伯玉，又從湘水向洮河。
還家趁及垂弧燕，闔郡喧傳衣錦過。
風月平分秋恰半，親朋來祝壽如何。
亮功人是長生日，預卜他年事業多。
櫧州路口小雨詩
作者：項安世
朝代：宋

三十年前過此時，一雙青髻綰青絲。
如今舊雨猶相記，只傍星星白髮吹。
次前韻招鄭檢法
作者：項安世
朝代：宋

人健萸真好，尊開菊自知。
無聊念前日，一笑及斯時。
高處雲如帽，愁邊雨欲絲。
能來紙窗底，相伴賦新詩。
次前韻督高秀才和詩
作者：項安世
朝代：宋

一雪來何暮，經年望已深。
狂於三月絮，清甚九臯禽。
縱未扁舟興，能忘五字心。
如何高處士，斷得此時吟。
次前韻答徐監門
作者：項安世
朝代：宋

依環倣磬作園池，戛玉鏗金出好詞。
世擅文章從魏氏，家傳仁義見韓碑。
抱關碌碌卑飛日，去國遲遲獨往時。
相值兩窮方有味，短牋朝暮送新詩。
次前韻謝王主簿二首·其一
作者：項安世
朝代：宋

夷甫風姿滿坐傾，濬沖電目照人明。
更拈秋水長天句，來映清霜十月晴。
援筆而成禰處士，摇毫不盡崔廷評。
若容跛鱉追高步，勿卹驅塵小作程。
次前韻謝王主簿二首·其二
作者：項安世
朝代：宋

南州高士到湘州，山鬼湘娥暮暮愁。
行世頭顱渾欲老，駕天胸次未經酬。
搜殘風月三千界，吟破江湖九十洲。
誰報玉皇香案道，早將關放石渠休。
次前韻餞高教授
作者：項安世
朝代：宋

餞者石與高，慶者徐與項。
醵者鄭與蘇，張侯爲兼講。
酒兵互劘壘，學植交刺䎧。
時與優孟詞，間出德山棒。
吻捷詫先鳴，途窮爭絕港。
同聲暫諧昵，異論忽儱傋。
百年能幾笑，莫作受錢缿。
明朝會稽脚，已著邕州𦂌。
饑驅自此去，擔遠無人耩。
誰能告諸公，收取鏡湖𢗒。
次劉子野送別韻
作者：項安世
朝代：宋

賈誼莫思行說背，陳湯空想郅支頭。
子規枝上三更覺，白鷺山前萬事休。
櫜矢戢戈歌四夏，带牛佩犢免防秋。
一犂先向東郊去，稻滑蔬肥百不愁。
次曾宣幹煥送別韻
作者：項安世
朝代：宋

戎事急於翻白餠，人情難似塞黄河。
誰能戴雪三千丈，更踏衝風十二波。
父老共傾同社酒，兒童齊唱牧牛歌。
煩君爲較田家樂，比似兵家孰少多。
次李校書韻嘲閣下紅梅
作者：項安世
朝代：宋

託迹千花冀可曹，冰姿何敢露秋毫。
祗隨婢子希紅藥，肯信仙家有碧桃。
照影日華烘玉頰，承恩衢勺醉香醪。
自拋臈雪茆簷夢，應羨春風畫閣高。
次東坡雪詩十六韻三首·其一
作者：項安世
朝代：宋

久從雲共商，稍與霰相和。
初看稀可數，漸覺多難奈。
如塵塞道起，似塊當空墮。
練擣萬家砧，糠揚千廩簸。
學舞勢僛僛，爭輝明瑳瑳。
崑嶺玉成灰，閩溪茶出磨。
瘠土總生腴，衡門亦堆貨。
樵蘇带粉檐，芻稈如冰剉。
朱轂化瑶車，華鞍變氈坐。
兒看廢晨誦，犬走妨宵卧。
漫天一遠近，蓋地均坎坷。
改却松篁青，遮盡糞壤涴。
獨有井成穿，惟餘江带破。
處處作花衢，家家産鹽課。
銀富不憂貧，米多寧患餓。
比興豈無因，賤貧聊自賀。
次東坡雪詩十六韻三首·其三
作者：項安世
朝代：宋

高低互騰凌，先後更唱和。
密密驕有餘，斜斜困無奈。
翔空久未集，到地期不墮。
雲惜暗遮圍，風欺惡掀簸。
林光夜毰毸，瓦色晨玭瑳。
犬喜吠若驚，兒顛走如磨。
體虛君勿嫌，窖實更堪貨。
飛逾絮毛弱，藏耐刀斧剉。
三緘桃李蹊，十襲莓苔坐。
填沼害魚游，封巢妨鶴卧。
經厨忽渙汗，度井翻坎坷。
入水恨先融，沾泥悲易涴。
苦遭柔條翻，故壓堅竹破。
已積深可量，方來密難課。
宵明宿雀譁，晝合盤鴟餓。
東日漏微光，窮人起相賀。
次東坡雪詩十六韻三首·其二
作者：項安世
朝代：宋

雲來已三白，詩唱當再和。
方無望其有，既有不可奈。
方卑看成高，既高還易墮。
婦言天雨米，安得箕可簸。
兒言天雨玉，安得刀可瑳。
粉厚婢思塗，麵粗僮欲磨。
茗塵吾自啜，榆莢鄰俾貨。
我馬玉山禾，饑甚睎可剉。
我客金城氈，寒甚睎可坐。
欲出無人蹤，且起復且卧。
欲行無地皮，疑坎復疑坷。
下鋪鵝肪璧，千里無點涴。
上張狐腋裘，六合無罅破。
仕者有遠謀，來年卜農課。
貧者懷近憂，眼下不救餓。
書生於其間，俯弔而仰賀。
次羅機宜韻·其一
作者：項安世
朝代：宋

篤道羅夫子，平生一展禽。
由由無失己，耿耿獨垂今。
問舍家仍在，居家隠自深。
祇今人不置，無處避朱金。
次羅機宜韻·其二
作者：項安世
朝代：宋

不識田何易，空然愧項生。
學文經子厚，評品得鍾嶸。
內省無他技，誰欺有雋聲。
後來資汲引，因見古人情。
次老沈秀才韻
作者：項安世
朝代：宋

千駟不數齊封君，西山餓夫萬古名。
勢利須臾覆手雨，邱壑耐久無心兵。
有田二頃多種秫，栽蘭九畹當餐英。
他年會有佳客過，東老向來如此清。
次胡仲方東湖送別韻
作者：項安世
朝代：宋

祇知白下棠花白，不記湖邊草色新。
鬰鬰樓臺籠戍柳，荒荒苔蘚畫遊舲。
重來老子慚無恨，徉卧尊前醉不醒。
投曉張帆順風去，怕遭民吏笑明廷。
次韵孫司戶黄堂觀醮遇雪
作者：項安世
朝代：宋

江陵舊識李謫仙，向來一夢今恍然。
依然斗酒詩百篇，鎪剔造化供清妍。
妙意直到天皇先，長歌短曲何蟬聯。
龍螭蛟鰐紛連蜷，黄冠作禮邀雲軿。
珠幢玉節來蹁躚，玉川再拜瞻上玄。
磬聲縹緲空中傳，僾然欲見非眇綿。
水花冰葉來滿筵，清寒徹骨思嚙氈。
蓬萊玉霄雲氣連，人間化鶴三千年。
皎皎忽悟三生緣，當時誤讀青瑶箋。
次韵蕭復秀才
作者：項安世
朝代：宋

崇雲護南山，有士在其下。
俗駕日滔滔，誰爲問津者。
美人兩世舊，獨許半席假。
詩從墨中來，繁露清可把。
次韵襄陽常縣尉送行
作者：項安世
朝代：宋

別酒不可飲，別袂不可分。
所嗟君勸我，已復又勸君。
人生寧不老，值此相送頻。
君家近天咫，我職在湘濆。
山頭一揮手，從此斷知聞。
甫昔年少日，著論准過秦。
只今惟莫莫，於世不諄諄。
何由東南去，復與吾子親。
捧刺欲填字，食虀悲受辛。
勉哉刷羽翰，往立要路津。
次韵謝尚書贈曾術人
作者：項安世
朝代：宋

淡墨當中印八神，衆星環寫象秋旻。
逢人只說忠和孝，莫道鳴珂與曳紳。
次韻
作者：項安世
朝代：宋

高沙白魝記天如，葵扇桃笙度日居。
詩裏燕蟲時漫與，醉中鷗鳥正于胥。
忽遭喚起披金甲，自笑平生論石渠。
身世萬端誰得料，一番江雨又成餘。
次韻儲檢法帷字
作者：項安世
朝代：宋

歲月客中老，交遊天下奇。
衰州訪人物，臺法妙天姿。
年事真堪惜，人情莫浪隨。
青春能幾許，綠葉看成帷。
次韻儲檢法送行
作者：項安世
朝代：宋

別去動經年，相過但旬日。
會心能幾何，歡意忽已失。
何年峴山頭，此主復此客。
官回便重到，我齒已半百。
侍立四顔紅，豈有今日色。
坐中六七子，星散那再得。
念之意已動，况此真遠役。
秋風洞庭岸，落日賈傅宅。
主人九霄上，悵望雲雨隔。
回首叫蒼梧，知予正愁寂。
次韻叔父從沈氏乞酒
作者：項安世
朝代：宋

雨後桃笙新睡足，經年一夢葡萄綠。
江南庾信萬斛愁，安得杯羹爲渠飫。
南風日日送啼烏，東老好事今能無。
督郵面目日可厭，青州網密音塵疎。
誰能過我致十榼，奇字尚堪供問答。
令人自憶平陽侯，日飲無何惟閉閤。
次韻吳少保春日四首·其一
作者：項安世
朝代：宋

正從濠上看鯈魚，忽向宮中佩虎符。
出處自殊心自一，依前魚樂滿江湖。
次韻吳少保春日四首·其三
作者：項安世
朝代：宋

米家書畫最難忘，喚起眉間大宅陽。
酒病春愁都洗盡，貼黄小字薦賢章。
次韻吳少保春日四首·其二
作者：項安世
朝代：宋

春晝遲時思不遲，筆飛成陣墨成池。
不書虎卧龍跳字，即賦鯨魚翡翠詩。
次韻吳少保春日四首·其四
作者：項安世
朝代：宋

彈壓江湖景有歸，指麾物象思無違。
不周風頂飛欄上，撫掌人間得失微。
次韻吳少保雄楚樓
作者：項安世
朝代：宋

傑觀攙天出，懽聲動地遊。
簷開六千里，檻納九十洲。
正以心期勝，居然眼法優。
百年經幾牧，今日見斯樓。
次韻吳襄陽寄示遊楚山詩
作者：項安世
朝代：宋

漢江南北何縈紆，千山萬山肩相扶。
中間偉然一丈夫，峴山之楚鹿門蘇。
我行一舍到蘇嶺，憶與許子同奔趨。
楚山只在城南隅，一月不到何其迂。
遠求白傅近舍湜，人情未怪瑟與竽。
梯飈自到絕徑處，使君定是昌黎徒。
想當伐山開道時，野鳥驚去窮猿呼。
獨携千古兩耆舊，卧龍鳳雛與之俱。
下看海內無所見，淚落漢水心長吁。
我雖不得從公輿，誦公之詩讀公書。
掛之高堂心目舒，便是居士遊山圖。
次韻呈楊秘書
作者：項安世
朝代：宋

杞人懼天壓，夸父追日走。
智微思遠道，力小扶戾斗。
豈非志士節，猶在君子後。
恭惟魯東家，用大無不有。
憂時甚援溺，慕主工自牖。
時難亦勇退，義合豈株守。
高第多偉人，言仕輒遭否。
嗟予本何能，過涉欲濡首。
次韻周子問相勉求官詩
作者：項安世
朝代：宋

我纓却要滄浪清，我足但可雲門行。
頭顱四十中底用，阿婆縱好難爲新。
强塗脂粉老自愧，旋學鬢鬟梳不成。
憶初少日心自驚，蹙踏萬里長風生。
昂藏天馬出西極，浩蕩河漢方東傾。
老矣只今無許事，菰蒲深處一鷗輕。
次韻周子問詠雪
作者：項安世
朝代：宋

掃罷殘冰又辱臨，喚回前雪與爭新。
禁持酒力難爲聖，倚頼詩腸即有神。
朝氣顛狂從自舞，夜聲騷屑會相親。
白蘋滿眼長安夢，三月楊花覆錦茵。
次韻和張安撫九日龍山賦
作者：項安世
朝代：宋

使君千騎踏清秋，乞與他年說勝游。
自有名山無此客，痛湔遺臭爲吾州。
野人已畢三時務，老子聊寬一日愁。
猶有平生憂國意，不堪摇落對江流。
次韻和王少清春遊
作者：項安世
朝代：宋

自笑年來多病，一春辜負嬉遊。
造物故禁雙眼，東風爲惜纏頭。
次韻和羅機宜探梅不果·其一
作者：項安世
朝代：宋

邊頭無事最高閒，十日沙泥不肯乾。
走馬看花雖未得，筆端風味似曾看。
次韻和羅機宜探梅不果·其二
作者：項安世
朝代：宋

小梅風味最高閒，凈洗鉛華粉面乾。
試問吟詩向東閣，如何騎馬竹西看。
次韻和胡仲方正月二十五日雪
作者：項安世
朝代：宋

減却濠溝厚却城，散如絲忽聚如京。
夜兼風勢千江立，曉借林花萬象榮。
恃我柴門高卧穩，敵君竹閣醉吟清。
長歌慷慨摇冰柱，至樂銜心未易名。
次韻和謝江陵楊縣丞投贈四首·其一
作者：項安世
朝代：宋

柴門密掩但如孫，白榻高懸偶似陳。
皮骨久將梅共瘦，鬢毛難與柳爭新。
却思二十三年上，曾醉千巖萬壑濱。
蘋月蓼風如昨日，堯天依舊滿懷春。
次韻和謝江陵楊縣丞投贈四首·其三
作者：項安世
朝代：宋

與君齊宦五雲東，與我齊生一歲中。
今日天涯須共笑，半生頭鬢畧相同。
觀中香火無官守，庭下吟哦少事功。
未必苕溪閑似此，買船歸去莫匆匆。
次韻和謝江陵楊縣丞投贈四首·其二
作者：項安世
朝代：宋

徑苔鋪翠葉堆黄，生怕人來便踏傷。
病久養成心性懶，閑多衍得歲年長。
己拚故我忘俱盡，忽話當年喜欲狂。
蓮蕩稻田相對起，鏡湖南北好風光。
次韻和謝江陵楊縣丞投贈四首·其四
作者：項安世
朝代：宋

買臣五十貴何疑，衣錦懷章亦未遲。
苕霅有情依輦轂，簪纓無數足親知。
只消笑向長安得，何用歌穿郢市爲。
江漢沮漳吾老矣，藥囊如櫛氣如絲。
次韻和黄江陵重午二絕·其一
作者：項安世
朝代：宋

門前帖子蟲書小，壁上仙人虎脊高。
欲起沉疴無舊艾，枕邊霜鬢日蕭騷。
次韻和黄江陵重午二絕·其二
作者：項安世
朝代：宋

老便蜜粽加餐易，病却蒲根細嚼難。
繫腕只餘心似結，沐芳誰與臭如蘭。
次韻奉東溪劉居士
作者：項安世
朝代：宋

雪領飄蕭電目明，老于塵裏詎沾塵。
惠連已解傳吾句，元亮何妨得此身。
詩卷酒盃爲事業，藥囊丹鼎自君臣。
幅巾短褐長安市，誰識東溪直釣人。
次韻孫僉判試院中秋詠月三絕·其一
作者：項安世
朝代：宋

鸞駕乘風上玉清，青冥風露濕瓊英。
我時獨笑無人解，四海諸公共此明。
次韻孫僉判試院中秋詠月三絕·其三
作者：項安世
朝代：宋

此夜清光萬古同，自開場屋幾番逢。
如今壓倒詩人後，不許狂僧打夜鐘。
次韻孫僉判試院中秋詠月三絕·其二
作者：項安世
朝代：宋

揮毫可但佐摛文，照破平生種種塵。
一點清明如古鏡，八方圓轉似車輪。
次韻寄謝楊制機
作者：項安世
朝代：宋

把卷愴然不自勝，古來離合豈人能。
未應鬻髢尤窮髮，暫喜餐蔬得枕肱。
身逐南雲親色養，夢尋巴瘴隔心朋。
囊中貝母煩分惠，獨學仍愁舊病增。
次韻張以道對雨
作者：項安世
朝代：宋

西湖水足鏡新磨，竺寺雲深著色多。
雙槳滿城舟子唱，一犂無數老農歌。
冬溫無計邀滕六，春旱愁人似石皤。
但得新年堪浸種，不嗔花事雨中過。
次韻張以道苕溪
作者：項安世
朝代：宋

諸人鼎列更茵重，客子愁邊或酒中。
雲縞弁山溪正碧，畫無名手句專功。
年華若看蟻旋磨，世話何難龜蛻筒。
明日一蓑苕霅去，與君相伴作漁翁。
次韻張參議送行
作者：項安世
朝代：宋

君王菲食繼唐虞，北望中原憶故墟。
嗟我懷人無憚遠，參卿軍事且煩渠。
急須把酒澆天口，早與歸朝說地輿。
湖水小儒無籍在，十年猶佩兔園書。
次韻張安撫李侍郎同賦茯苓酥
作者：項安世
朝代：宋

山人採藥晞喬松，披雲扶石松根空。
搗霜餌玉得不死，大藥真與神靈通。
論功合在金石上，何意坐隨脂澤融。
誰令千古玉環穢，涴此萬壑寒林風。
煎膏桐乳彼何物，滑咽潤頰誇微功。
嗟哉可弔不可賀，吾道至此寧非窮。
梁公一生面如鐵，阿武家兒看花月。
魯公言言秋霜烈，作文佞仙要仙訣。
曲江翻愛軟美人，此理至今吾未徹。
元忠獨立孟青時，晚歲脂韋事凄切。
微之年少本不凡，老作瓜蠅豈非拙。
精金和鉛怕先缺，脂麻煮茗那可說。
千年妙質當珀化，一啜微甘差劍吷。
作詩自警勿示人，同志相期在全節。
次韻張直閣對雨
作者：項安世
朝代：宋

九重城裏作山園，隔盡紅塵一世喧。
今雨未妨連昨日，春寒聊爲破冬溫。
客傳條令來梅圃，僮報平安向竹村。
我在道山猶羨子，世間誰似隠君尊。
次韻張直閣水仙花二首·其一
作者：項安世
朝代：宋

買得名花共載歸，春風滿眼豫章詩。
銀臺挹月盃光瀲，翠被臨波韈影遲。
山鬼湘娥通系牒，梅兄礬弟絕藩籬。
我家正在江橫處，一笑相看更莫疑。
次韻張直閣水仙花二首·其二
作者：項安世
朝代：宋

貝闕珠宮日月長，青鸞白鳳恣翺翔。
試煩鍾子傳琴操，莫向田郎問國香。
風裏翠鬟慵整頓，月中幽恨自凄凉。
鷗波萬頃情何限，未羨春花占洛陽。
次韻張直閣雪詩余亦有詩方遣送而未達
作者：項安世
朝代：宋

信口粗吟信手書，蒼黄未到隠君廬。
伻來已有詩相逼，我亦誰令子亦如。
寫出崩騰來浩蕩，看成飛舞带紆餘。
老夫頼有兒時獪，因索先償得少徐。
次韻張祕書春日憶莊賢良
作者：項安世
朝代：宋

卿家客子幾當歸，問訊頻煩守舍兒。
篋裏蠹魚穿故帙，壁間漏雨濕殘碑。
夢魂欲往春迷路，心事相望月到題。
樵斧丁丁上雲谷，有齋何用慰斯饑。
次韻張通判遊釣隠園
作者：項安世
朝代：宋

大家有寶初不靳，戲把兼金擲虛牝。
小家尺寸入校量，澀縮支撐惟恐盡。
張侯胸中無不有，詩未落手人已信。
偶然寫作釣隠圖，畫出芳洲橫小艇。
水營何事去能忙，洲學誰禪眠許靜。
東城車馬起埃塵，西嶺烟雲生瞥瞬。
漁人正用一孤篷，傲兀其間俱戰勝。
追隨魚鳥共飛浮，俯仰乾坤寄晨暝。
我雖未是境中人，讀罷公詩遊已竟。
從今剩覓千首詩，不用芒鞋踏幽境。
次韻張部門
作者：項安世
朝代：宋

管領孤梅近小窗，推排茗椀當壺漿。
且然入局無公事，除却申臺有印章。
飯已抄經臨小楷，興餘揮句落斜行。
不堪平日詩千首，剛被人求米萬箱。
次韻張部門湖上二首·其一
作者：項安世
朝代：宋

已作西湖爛漫游，北山蘭若更深幽。
驊騮蹀躞青林下，舴艋夷猶古渡頭。
花滿楊坡桃不語，聲喧陰壑水爭投。
可憐不共林宗泛，只有新詩許載酬。
次韻張部門湖上二首·其二
作者：項安世
朝代：宋

詩興春來似水翻，更添孤艇入雲間。
中心白閣蘇堤路，兩岸南屏西竺山。
一日晴明輸子往，半年風雨被渠慳。
欹眠窈窕沖融裏，月白烟青未忍還。
次韻張部門直廬觀梅
作者：項安世
朝代：宋

不是生前有俗緣，等閑拋得傍湖園。
多情省戶寒梅色，爲洗朝靴曉凍痕。
頗記高堂金字榜，曾陪居士癭藤尊。
花前歛板談官事，知犯新條第幾門。
次韻徐縣丞送行
作者：項安世
朝代：宋

用之索句苦，字字嚴以清。
嚼之有永味，悠然寄深情。
去年作一詩，如聽湘樂樂。
聲翻楚客思，曲罷游魚覺。
今年作一詩，如看湘水去。
衝風結回波，澹靄凝遠暮。
君詩靳不作，作則千夫開。
情自屈賈出，聲自黄陳來。
次韻承甫兄重陽
作者：項安世
朝代：宋

露入楓林葉未黄，風將花信到南陽。
一年好處詠九日，四海幾人雕寸腸。
偶爾至今成故事，亦須隨分繫萸囊。
陶生孟祖當時意，可但區區爲一觴。
次韻敘李提刑往臨先正治所併所聞先正論桃源事二首·其一
作者：項安世
朝代：宋

疇昔拜臞仙，桃源問果然。
洞非人世外，花在此心邊。
寂寂蒸霞地，沉沉浴日天。
南陽劉子驥，獨泛問津船。
次韻敘李提刑往臨先正治所併所聞先正論桃源事二首·其二
作者：項安世
朝代：宋

今日天香去，當時晝夢然。
試烘千歲鼎，如見一川田。
潤带仙壇石，芳連古柏烟。
靜中觀篆大，依約畫秦阡。
次韻新瀘南張安撫送行
作者：項安世
朝代：宋

滄湖居士楚江臯，勸我嘉州竹葉醪。
侍立郎君清玉雪，贈行詩句妙風騷。
懷人眷眷辭多苦，接物卑卑道更高。
自聽津亭三日語，掃除湖海一生豪。
次韻曾宣幹
作者：項安世
朝代：宋

無鉢無簞曉自齋，一銎一衲晚逾乖。
戰場實事膏兼血，廣坐虛談冢共骸。
虜事方然人尚爾，世途何者我猶諧。
道林自有山花鳥，收起棚前傀儡牌。
次韻朱通判寄示盤龍山觀瀑詩
作者：項安世
朝代：宋

百尺山頭下玉龍，吾人到此得參同。
河來積石崑崙頂，日出蓬萊碧海東。
直自陰陽隨處有，强分泉火本來空。
君看擊石還呵硯，燥濕先生一性中。
次韻李士衡失解送公衍赴調二首·其一
作者：項安世
朝代：宋

世事從來亦偶然，何妨濁酒且中賢。
諸天入定憑誰問，五色迷人自古傳。
謝客堂中勞夢草，謫仙市上且開船。
飛鳴款作三年計，好在秋花晚更新。
次韻李士衡失解送公衍赴調二首·其二
作者：項安世
朝代：宋

向來翰墨付群兒，直把行藏待主知。
風引去帆聲獵獵，手調焦尾意遲遲。
遥知夜宿吹藜處，恰是春深造榜時。
預恐阿婆愁見我，略須回馬避旌麾。
次韻李校書賀張部門除寺簿詩
作者：項安世
朝代：宋

酷愛陶元亮，生憎庾子山。
盃中今兀兀，鏡裏昔斑斑。
願子飛騰速，容予浩蕩閒。
他時江海上，莫遣尺書慳。
次韻李校書雨中至四聖觀三絕句·其一
作者：項安世
朝代：宋

今日真仙宅，當年處士家。
江梅疎影盡，無數海棠花。
次韻李校書雨中至四聖觀三絕句·其三
作者：項安世
朝代：宋

積雨全迷路，皇天不做春。
提壺休勸客，城外有饑人。
次韻李校書雨中至四聖觀三絕句·其二
作者：項安世
朝代：宋

花片洒行廊，苔痕上赭牆。
阜陵游幸處，花草亦悲凉。
次韻李著作送行二首·其一
作者：項安世
朝代：宋

羣居未信相從樂，要識相從是別離。
芸閣掩關當宿夜，江船吹火未眠時。
無人見鴈同持酒，有客看猿自賦詩。
詩墨酒痕隨處有，故人誰與寄將知。
次韻李著作送行二首·其二
作者：項安世
朝代：宋

秋來定有池陽雁，飛過蓬萊報子知。
天上舊遊今似夢，覺來追憶始堪悲。
簷前日屋融融暖，閣下風廊細細吹。
最愛石渠明月夜，清霜飛下老梅枝。
次韻楊僉判室中竹枝
作者：項安世
朝代：宋

嬾龍入戶養慵枝，罷聽風雷却聽詩。
頭角不爭雲雨會，精神如畏雪霜欺。
莫教畫手流傳去，生怕時人取次知。
此腹可憐終不負，琅玕朝暮爲君披。
次韻楊僉判潜室中竹枝
作者：項安世
朝代：宋

嬾龍入戶養慷枝，罷聽風雷却聽詩。
頭角不爭雲雨會，精神如畏雪霜欺。
莫教畫手流傳去，生怕時人取次知。
此腹可憐終不負，琅玕朝暮爲君披。
次韻歲暮對雪書懷
作者：項安世
朝代：宋

問寢荆江上，留家湘水濱。
心關兩處念，鬢改一年新。
屑玉逢天富，鋪瑶蓋地貧。
歸來見三白，因得賀鄉人。
次韻江陵張撫幹送行二首·其一
作者：項安世
朝代：宋

戍瓜違首夏，行李傍中秋。
此意元衰懶，吾生足滯留。
竹枝看峽舞，月子聽吳謳。
官况能多少，栖栖一世愁。
次韻江陵張撫幹送行二首·其二
作者：項安世
朝代：宋

蕭蕭青草岸，籊籊釣魚竿。
此地規逃世，傍人誤喚官。
夏凉眠麓寺，春晚戲雩壇。
却笑平生謬，崎嶇自作難。
次韻江陵張書記送行
作者：項安世
朝代：宋

行行得好辭，忽忽疑晝夢。
朝餐手不釋，夜卧心屢誦。
皎若朱絲弦，清于玉壺凍。
美人家三世，有筆修五鳳。
詩從周漢學，不記梁與宋。
深沉大招賦，汗漫長楊諷。
玄機捩天關，遠思彌禹貢。
詩人例空言，此士有實用。
經權粲衡石，事物森紀統。
上官畏爭執，疲俗感哀痛。
情雖到真核，法必任寬縱。
有才人所難，既老心不動。
藴玉諱求沽，韜弦耻爭中。
自言州縣久，差勝市朝鬨。
歲晚無萬牛，江空偃孤棟。
今年何因緣，諸使忽倥傯。
倒海覓珊瑚，搜山出銀甕。
似聞二星來，約與元帥共。
推君上周行，爲國選湯衆。
薦員每如此，物論寧不衷。
泛水拔紅蕖，騰雲上青鞚。
所悲賤子遠，不及諸賢送。
投身伴鴞鵬，矯首瞻洛雍。
天乎禍吾宗，伯也困淹訟。
惟君援以手，此德不可頌。
但祈張夫子，早作漢郎從。
展盡黄石書，歸來赤松洞。
此時從之游，必與我伯仲。
次韻江陵曹令祈雨
作者：項安世
朝代：宋

吾嘗言封侯萬里不直錢，不如洛陽負郭二頃田。
清風午枕睡初熟，明月一甌吾自煎。
門前䆉䅉新酒熟，丈夫肯受兒女憐。
非不知鳴鐘與鼎食，雨蓑風笠性所便。
有如北人事鞍馬，不信世間乃有萬斛之樓舩。
老農對我忽三嘆，此事樂矣今無年。
忍饑死待一啜菽，又見赤日懸青天。
高田尺寸破龜兆，下田杪忽生針氈。
𩖡風抒水乾七澤，火雲熾空炮百川。
掘殘草實到黄壤，踏盡藕根傾碧圓。
得錢買飯不及夕，豈復一飽期安眠。
田家活計遽如許，苦語一聽雙潸然。
天河誰能挽壯士，甘露更忍談高禪。
紛紛官吏走香火，往往聚落無炊烟。
雲雷虛無空霹靂，老稚失喜真狂顛。
欲賡噫嘻頌祈穀，安得好語來愁邊。
我詩窮悴不足錄，晴日叫號如饑鳶。
次韻江陵王撫幹送行
作者：項安世
朝代：宋

江西回首白雲深，磊石山邊問水程。
少日經行嗟老大，壯心零落笑平生。
官曹無計逃寒冷，書冊惟堪記姓名。
悔不早師王處士，藥爐琴軫自關情。
次韻沈告院問訊南湖
作者：項安世
朝代：宋

欲問南湖事，南湖事若何。
主人新鳸正，風物舊漚波。
綠髮深深柳，嬌鈿細細荷。
檻虛宜鬭鴨，船過莫驚鵝。
次韻沈若院見贈
作者：項安世
朝代：宋

三載鳴絃宓不齊，姓名飛動玉宸知。
從來蘭省絲綸署，夢入梔林草木詩。
我亦放言聊爾耳，君真施手事于斯。
爲寮况是張公子，錦筆淋浪日對持。
次韻潘都幹元夕
作者：項安世
朝代：宋

春草萋萋六代陵，元宵風景屬殘僧。
街頭年少渾無事，共點油錢放塔燈。
次韻潘都幹喜楊中庫歸督其和詩
作者：項安世
朝代：宋

鳴鶑三嘆友聲詩，底事聞壎未應箎。
嗟我金蘭多寡彼，賁然風月喜來思。
將軍老去猶橫槊，壯士前行莫退綏。
只恐監軍門下客，未容戎幕舉三麾。
次韻潘都幹水晶菊二首·其一
作者：項安世
朝代：宋

幕中安得野人園，種此晶熒白玉丹。
冷淡雖無九春分，風流還得一冬看。
銀盃共色深宜酒，紙帳圍香未怕寒。
只向河陽種桃李，今時潘勝舊時潘。
次韻潘都幹水晶菊二首·其二
作者：項安世
朝代：宋

莫遣秋霞到晚園，怕將鉛臉照成丹。
落英但可和冰嚼，□色惟宜带月看。
清似雪霜仍耐久，老於籬落不言寒。
一枝合是閑人插，四海知儂鬢已潘。
次韻潘都幹菊花六首·其一
作者：項安世
朝代：宋

花草春時迹遠，風霜急處心夷。
生怕枕幃收去，粉香脂氣薰肌。
次韻潘都幹菊花六首·其三
作者：項安世
朝代：宋

霜神亦有丰韻，未可尋常等夷。
赤盡江頭楓葉，却能徧護花肌。
次韻潘都幹菊花六首·其二
作者：項安世
朝代：宋

長恨獨醒無頼，和英餐向馮夷。
我自浮沈酒裏，鵝黄薰透香肌。
次韻潘都幹菊花六首·其五
作者：項安世
朝代：宋

暖風和日花時，不共人爭醜夷。
自愛霜深月冷，纍纍金粟生肌。
次韻潘都幹菊花六首·其六
作者：項安世
朝代：宋

斷無羅綺追隨，政要兒曹鄙夷。
千古一人知己，重陽無酒溫肌。
次韻潘都幹菊花六首·其四
作者：項安世
朝代：宋

食杞何須慕陸，采薇未用誇夷。
別有寒潭秋蘂，能留鶴髮松肌。
次韻爲樂黔州內子壽
作者：項安世
朝代：宋

四牧車前翟茀施，六珈光裏振榆揮。
侯宮燕喜千年壽，天詔鸞封咫尺威。
西閣雨晴山靡靡，東湖雲澹水微微。
春風無限長生意，客子何妨緩緩歸。
次韻王主簿同考試
作者：項安世
朝代：宋

文陣樅樅劔戟叢，喚回習氣老臧宮。
分明天上三題草，消盡人間一世雄。
聖處門庭開蕩蕩，春來風景樂融融。
何年一解隋唐梏，展放諸生闕里中。
次韻王司理二首·其一
作者：項安世
朝代：宋

它鄉異縣歘相逢，岐國家聲聳岱崧。
仕宦一生無去國，周旋四世不言功。
太平時節司文事，滿世交游盡至公。
若把安榮觀後進，百年未抵一年中。
次韻王司理二首·其二
作者：項安世
朝代：宋

對敵何曾挫一毫，避人堪笑却成逃。
莫思蓬戶飛三箭，且向椿闈带兩髦。
年少枉隨流水去，老來方悟入山高。
兒童已辦新詩句，擬釘門符換舊桃。
次韻王大著大享宿齋
作者：項安世
朝代：宋

淺學胡然敢望回，英躔幸甚得追陪。
談鋒羨子雨無極，詩境愧予田盡萊。
叢桂晚香牽獨夢，小梅春思惱清才。
丁寧閣老須勤賦，早晚西扉詠砌苔。
次韻王少清告歸七首·其一
作者：項安世
朝代：宋

蓮幕斑衣底，何因有旅愁。
錦官城裏客，雲土澤邊州。
夜夜還鄉夢，年年異縣秋。
鶺鴒憐羽翼，鴻雁憶朋儔。
便作刀頭去，關山亦阻脩。
次韻王少清告歸七首·其七
作者：項安世
朝代：宋

有美不自嗇，相於常暗投。
舂容驚巨軸，錯落眩雙眸。
君已文如鳳，吾方拙似鳩。
早知歸峽口，亦欲下沙頭。
卒卒償詩債，慚無玉案酬。
次韻王少清告歸七首·其三
作者：項安世
朝代：宋

何處秋光好，田園占一邱。
短鎌朝刈秫，長笛暮歸牛。
酒熟邀人飲，鷄肥與婦謀。
傍籬開竹徑，插竹護蔬疇。
試上西郊望，翛然此興悠。
次韻王少清告歸七首·其二
作者：項安世
朝代：宋

塞垣秋易覺，八月索衣裘。
露熟千株橘，風高百尺樓。
人多宋玉賦，邊倚衛公籌。
水落魚方賤，年豐酒易求。
少留元不惡，三峽正幽幽。
次韻王少清告歸七首·其五
作者：項安世
朝代：宋

江陵雖未慣，已作一年留。
料得到錦里，剩須談橘洲。
楓櫧夾堤岸，荷芰匝城溝。
南入湖湘櫓，北通襄漢舟。
逢人問風土，說與話難周。
次韻王少清告歸七首·其六
作者：項安世
朝代：宋

生平俱異縣，相與忽同矛。
鈍質鉛逢錯，蕪心草頼耰。
每思難話別，却恨莫同遊。
到日應殘臘，來時却順流。
高才日千里，再見愈難侔。
次韻王少清告歸七首·其四
作者：項安世
朝代：宋

短檠今幸好，文社得同修。
何處撩鄉思，催君發棹謳。
路經行雨峽，籤數報程郵。
客路看如許，交情可耐不。
慇懃江上水，長爲送離憂。
次韻王少清寒食感舊
作者：項安世
朝代：宋

愛酒王郎子，愁來日日中。
都門空舊觀，楚俗自鄉風。
客裏寒無奈，年時事不同。
新裁羅袖薄，還向寶臺烘。
次韻王少清索崔柬之詩卷
作者：項安世
朝代：宋

自古崔盧族望榮，至今王謝好家聲。
子孫一一過人遠，文字篇篇翻水成。
異縣相逢俱似舊，新詩傳示總能清。
憑將惡語同收取，杜集他年著我名。
次韻王少清見贈
作者：項安世
朝代：宋

王謝風流在，千年故不磨。
子孫奇俊甚，生長見聞多。
容易三千首，鏗鍧十二和。
故家文物盛，寒士得同科。
次韻王少清重陽
作者：項安世
朝代：宋

旋收積雨放秋陽，天亦慇懃慰酒腸。
籬下看花元自逸，公前露首固非狂。
芙渠幕底鄉心動，竹葉杯中古意長。
每到佳時懷舊隠，羨君猶爾愧吾忘。
次韻王醇甫藏禿筆三首·其一
作者：項安世
朝代：宋

鼻祖有功平水土，耳孫無宅寄邱陵。
蚤因蒙氏收微效，晚向秦皇謝不能。
逸少憑渠取舒鴈，阿思爲爾逐飛蠅。
王郎世契真如此，莫訝爲儒却愛僧。
次韻王醇甫藏禿筆三首·其三
作者：項安世
朝代：宋

剡剡蘭臺綴不亭，翩翩鸚鵡健相陵。
少時鋒穎先毛遂，晚歲頭顱嗣祖能。
杜老壁間留掃馬，符王宮裏罷棲蠅。
莫欺貧士無檀施，時向文房度一僧。
次韻王醇甫藏禿筆三首·其二
作者：項安世
朝代：宋

黑頭期汝作東亭，短髮愁予對杜陵。
髠者此時今守積，穎乎平日爾誠能。
屢題秀句文如鳳，幾注仙經細似蠅。
可是詩人偏愛惜，詩人雙鬢漸成僧。
次韻田將仕年八十八歲作詩自喜三首·其一
作者：項安世
朝代：宋

東坡來飯辯才師，元祐真人宥密時。
生長太平經戰伐，浮沈薄宦寄喧卑。
五朝遺老今誰在，萬事當時恨獨知。
此世閲人如傳舍，吾人安更用名爲。
次韻田將仕年八十八歲作詩自喜三首·其三
作者：項安世
朝代：宋

茅簷桑戶落窮居，兩眼猶能讀細書。
自說此生聊爾耳，亦知餘事竟何如。
春雲入眼元無迹，秋竹刳心久更虛。
天與精神自難老，會看千歲跨龍魚。
次韻田將仕年八十八歲作詩自喜三首·其二
作者：項安世
朝代：宋

銅駝陌上少年時，走馬驅車遠四畿。
又見伏符明漢道，曾傷小雅詠周微。
一生世路高和下，何恨人情瘠與肥。
老矣胸懷百無著，自梳朝夕鬢毛稀。
次韻當陽沈知縣送行
作者：項安世
朝代：宋

爾行欲何之，觸熱官裏去。
官今有何急，須爾不得住。
借問年幾何，四十倏已暮。
前途更如此，所著真幾屨。
明廷集夔襄，古樂徧韶頀。
獨吹牛背笛，焉往不得牾。
但聞湘山好，藏室鎖烟霧。
平生獨往夢，恍惚至其處。
胡張骨已冷，學者半新故。
誰能用師說，九守立堅戍。
閒持一青笠，往喚洞庭渡。
飛上祝融峯，晴雲擘輕絮。
次韻盧漕木芙蓉二首·其一
作者：項安世
朝代：宋

風波久厭水中央，初日精神入檻光。
木末端來就詞客，牆頭應是誤行郎。
高花大葉宜圖障，淺綠深紅照豆觴。
壯觀秋容惟有此，霜邊倒盡雨邊荒。
次韻盧漕木芙蓉二首·其二
作者：項安世
朝代：宋

吹殘池面旆中央，幻出臺前艷粉光。
衣典欲催愁杜老，鬢霜難拒笑潘郎。
風來尚恐波生陸，暑退猶疑葉可觴。
擬種陶朱三百樹，廣文茅屋未應荒。
次韻程堯仲風雨詩·其一
作者：項安世
朝代：宋

春來長是雨相禁，春事能消幾日陰。
一夜小桃紅削迹，明朝芳草綠驚心。
牆溝㶁㶁忙如箭，簷瓦瀟瀟怨似吟。
前日東亭看花處，不知尊在與沙沈。
次韻程堯仲風雨詩·其二
作者：項安世
朝代：宋

浩浩陰風徹屋號，霏霏寒雨一天毛。
撼醒花柳經年眼，潤透郊原百尺膏。
鼓舞孰知神物妙，沾濡方表化工勞。
游人只見春能好，香滿園林綠滿壕。
次韻答任貢父見寄三首·其一
作者：項安世
朝代：宋

千金懸蠆尾，一柱兀波心。
吾道今如此，微生力未禁。
正須公等助，莫廢別來吟。
拄杖當分付，相期化鄧林。
次韻答任貢父見寄三首·其三
作者：項安世
朝代：宋

日者人間世，家傳洛下書。
誰能定真實，轉覺墮空虛。
莫倚文無害，常懷行有餘。
詞華非所欠，水溢自成渠。
次韻答任貢父見寄三首·其二
作者：項安世
朝代：宋

有情方是物，無敬莫言誠。
此事非俄測，由來只自成。
箇中勤積累，熟處會分明。
未厭拘攣隘，他時滿八瀛。
次韻答劉正將
作者：項安世
朝代：宋

落魄劉郎住藕池，湖南湖北竹枝詞。
風流故有諸孫句，絕妙都如幼婦碑。
玉斗歌成微醉後，銀河曲就淺寒時。
文章自倚兼餘體，不分人來只看詩。
次韻答吳阜之投贈
作者：項安世
朝代：宋

沈沈寒甃綆千尋，澹澹疎絃瑟五音。
讀罷自今三太息，個中應有一生心。
君真骨相超凡馬，我已情懷學展禽。
肯爲明時當許事，科場文字未須深。
次韻答席蕃秀才論春秋
作者：項安世
朝代：宋

北冀之土南交州，瓜戎直西東泗浮。
中間代霸若桃梗，列國聚散同夫不。
史編斷爛雜蟲鼠，野記紛綸充馬牛。
驚雷破聵目開瞽，上起蔑歃終麟遊。
玄鉛書字亦刀削，如木遇扁金逢歐。
不同釋子付泡幻，肯信蒙叟判浮休。
妍皮醜骨區萬態，大川小港條千洲。
年深未免成伯帛，聲亂已復還邾鄒。
崛興啖趙倚天斧，嗣有陳胡橫海舟。
群言一劃露初意，後學平濟無千憂。
當時豈爲題目計，此日寖成場屋流。
橫穿異義作同體，立取貴綬驅雄騶。
席君吾倩好兄弟，蜀郡此學多聲猷。
得來三歎出詩本，昉此一笑同茶甌。
願披一十九萬字，與子斟酌更獻詶。
次韻答潘監稅勉其小忍
作者：項安世
朝代：宋

舊日潘懷縣，長憐簿官卑。
清秋一摇落，綠鬢兩衰遲。
今代諸孫在，遺風百世知。
四聲哦激烈，九折訴嶔𡼭。
鍛鍊心成癖，磨礲句少疵。
欲賡彭澤事，重和大蘇詩。
得也聊三士，安之豈二宜。
慇懃倩蠻素，唱我反騷辭。
次韻答羅鄂州二首·其一
作者：項安世
朝代：宋

相望纔信宿，一出尚徘徊。
誰謂堅高處，真成竭蹷來。
人情傷蹭蹬，學力諱遲回。
欲火焚林去，如何水一杯。
次韻答羅鄂州二首·其二
作者：項安世
朝代：宋

任重心長在，年侵力未堪。
聖賢憎獨學，老宿幸同參。
已信乾坤藴，無踰孔孟談。
誰能中道廢，長使一生慚。
次韻答胡季履二首·其一
作者：項安世
朝代：宋

吾易不師房與雄，吾筴不占方與功。
曰生一字有餘矣，萬有二千無隠爾。
家人養火青楓前，過鼎一散成灰烟。
泉亭長在麓之始，一止于山斯蹇矣。
君不見坎離汲汲長相親，天淵混混無停雲。
陳根已腐先復神，碩果未落心先人。
心源翼翼城與缾，目光步步蘧而醒。
得路至死行勿還，一簣自到天門山。
不愁緝緝仍翻翻，偏我詐詐與姦姦。
只愁衰惰忘躋攀，生意自斷它人難。
公家此事最了了，萬仞峯頭看飛鳥。
忽然憐我鸒鳩鷃雀之凡毛，傅以鵬翼何其高。
次韻答胡季履二首·其二
作者：項安世
朝代：宋

君不見大胡公，春秋一筆誅群雄，要與排鴻驅象爭元功。
素王吾無間然矣，命世雖云無有爾。
至今可望不可前，海山雲氣藍田烟。
後無終極前無始，定以一元而已矣。
又不見小胡公，沈潜探索要且親，傳心嫡派非礽雲。
善根生聖聖生神，此理即元元即人。
至今汲汲隨甖缾，涸者得濡狂者醒。
濂溪已遠涪州還，此事往往歸衡山。
大兒如祖洪濤翻，捎摋地怪麾天姦。
小兒如父勤鑽攀，深觀博取爲其難。
二公有藴行未了，可惜光陰如過鳥。
二兒今日又霜毛，若要及人毋太高。
次韻答胡季履復荆門故宅
作者：項安世
朝代：宋

鏡裏枯疎雪點毛，筆端凌亂雨浮膏。
侵疆稍稍龜陰復，作堵渠渠鴻雁勞。
喬木有孫關國體，故基能築是人豪。
自言書就堪□□，誰謂先公論太高。
次韻答荆南王君行見寄七首·其一
作者：項安世
朝代：宋

熟知宦海波如席，不礙滄洲白鳥雙。
詩來正與我意合，一笑澹然明六窗。
次韻答荆南王君行見寄七首·其七
作者：項安世
朝代：宋

錦城雖好劣吾廬，作吏不如歸讀書。
千羨萬羨王隠居，有田可耕湖可漁。
次韻答荆南王君行見寄七首·其三
作者：項安世
朝代：宋

我來不飲粵山酒，三百五十九日齋。
先生付我一大事，正恐乘醉著青鞋。
次韻答荆南王君行見寄七首·其二
作者：項安世
朝代：宋

主家一妾三千當，教我育我如恐傷。
如今弃妾歸南陽，使我一葦凌蒼茫。
次韻答荆南王君行見寄七首·其五
作者：項安世
朝代：宋

美人讀易見三聖，恍惚不墮老與關。
菰蒲中士有如此，使我日日望龍山。
次韻答荆南王君行見寄七首·其六
作者：項安世
朝代：宋

太守風味今寒儒，惠我佳句春華敷。
越中溪山猶可似，太守好事天下無。
次韻答荆南王君行見寄七首·其四
作者：項安世
朝代：宋

開緘忽見王安豐，手閲七言詩一通。
端能道人意中事，千載之下有國風。
次韻答蜀人薛仲章
作者：項安世
朝代：宋

只憐久病劉公幹，不羨多騶鄧仲華。
解寄長年新句法，頗思前夜好燈花。
自離窗外千秋雪，長看天西一色霞。
想見疎桐凉月下，幽鴻無伴立寒沙。
次韻羅郢州送別
作者：項安世
朝代：宋

江上相留不肯留，渡江沿岸却回頭。
漢江東去人西去，不見高城始是愁。
次韻胡季履鵝梨絕句
作者：項安世
朝代：宋

飣坐只供兒女愛，蒸來堪與俗人言。
故應世上逃名者，火棗同功赴一原。
次韻胡撫幹再雪詩每句寓再字仍用汝陰詩禁·其一
作者：項安世
朝代：宋

積疑茶井實，高恐劍峰平。
星暗楚雙路，津迷洛兩生。
隨風來不斷，洊水凍無聲。
已覺一爲甚，更堪三後行。
次韻胡撫幹再雪詩每句寓再字仍用汝陰詩禁·其二
作者：項安世
朝代：宋

力減沙頭酒，情添漢浦神。
有歧俱可可，無鬢不新新。
淮蔡層城夜，元和二月春。
遥瞻雙闕賀，難預合班人。
次韻自詠·其一
作者：項安世
朝代：宋

生意斷無幾，死灰難復然。
世方尊臘臘，吾亦夢先邊。
江水青無地，巖雲白似天。
短蓑將鬢髮，聽唱謝郎船。
次韻自詠·其二
作者：項安世
朝代：宋

雜劇只如此，古人誰不然。
渭南尋竹塢，杜曲買桑田。
石裂山銜羽，松明火带烟。
夜深隨射虎，歸路恐迷阡。
次韻范有交秀才投贈二首·其一
作者：項安世
朝代：宋

頭顱看即已如斯，狡獪何能尚昔時。
物自有情非我也，筆因隨意偶書之。
不知風壑焉由籟，但見春林忽自枝。
老去詩名多減盡，詠沂門戶欲容窺。
次韻范有交秀才投贈二首·其二
作者：項安世
朝代：宋

旴江范子亦奇哉，謁入寒廳眼爲開。
少日論心弋陽老，新年行脚艮齋回。
君方赤手騎生馬，我已冥心學死灰。
空復項斯門地在，箇中無處覓詩才。
次韻葉教授小院室中瓶梅二首·其一
作者：項安世
朝代：宋

半瓻冰水一簪梅，的皪寒花數點開。
疎影已從燈畔見，暗香時向夢中來。
次韻葉教授小院室中瓶梅二首·其二
作者：項安世
朝代：宋

暖冰融雪浸疎梅，養住春風細細開。
相賞阿咸清到骨，風流元自竹林來。
次韻蘇主管大礬山歌
作者：項安世
朝代：宋

我昔典司群玉峯，中有一峯如此雄。
層珪累璧以億計，垂棘懸黎知幾重。
瑶墀日上光煜爚，琪樹風過聲冬瓏。
依稀西母翳白鳳，彷彿波神驅玉龍。
自從失脚墮塵土，無復有夢登芙蓉。
扁舟獨釣秦淮月，忽見當年眼中雪。
蘇郎那得便欺人，云是來從武都穴。
春深猶在玉皇家，秋杪却安淮海宅。
誰歟有力負之走，夜半贔屭群鼇力。
自是蘇郎有仙骨，造物向君難久嗇。
遂令仙聖役鬼工，預割雲根分半席。
亦知客子是前官，送與新詩合消得。
客今跛鱉行步慳，無復鰲背觀鯨瀾。
何如舉此爲客壽，却送蘇郎登道山。
次韻蘇主管小礬山歌
作者：項安世
朝代：宋

大字崢嶸如石柱，小字參差似釵股。
醉中寫出礬山歌，夢中飛入礬山路。
恍然身在家林間，壺公八柱橫當前。
并州剪刀色如水，剪取一半壺公煙。
袖歸閣置晴窗著，相伴匡牀閒企脚。
渾家驚喜看不休，一拳寒雪春未收。
但怪長身成縮瑟，不見當年倚天立。
昔如四輔朝帝鄉，今如侏儒欄楯旁。
元是山靈有詩癖，要來丈室親詞客。
帝令費老下教之，千仞高崖縮盈尺。
又怪素髮垂冰膚，不見當年青玉腴。
昔如婑媠春風髻，今如點滴銀盤酥。
元是山靈生老思，時世梳妝非所喜。
帝令河漢下濯之，洗盡烟嵐見雲子。
四翁相對凜不他，正味森森酸齒牙。
更著瑒花成五友，同名共色相輝華。
次韻蘇主管憶莊器之賢良
作者：項安世
朝代：宋

娟秀從牙茁，聲名奮角羈。
人愁萬事早，誰料一官遲。
憲也雖非病，桑乎可使饑。
有窮難手援，無夢嘆吾衰。
次韻蘇主管青溪十絕句·其一
作者：項安世
朝代：宋

與君相別若耶溪，十載湘航與蜀梯。
恰到六朝行樂處，臺城東畔冶亭西。
次韻蘇主管青溪十絕句·其一〇
作者：項安世
朝代：宋

老翁何處已飛仙，想跨寒馿挾短鞭。
來徃段家池上路，只今枯柳尚鳴蟬。
次韻蘇主管青溪十絕句·其七
作者：項安世
朝代：宋

清溪元有幾家灣，留得如今一曲殘。
六代舊人無處問，只餘淮水與鍾山。
次韻蘇主管青溪十絕句·其三
作者：項安世
朝代：宋

日西何事客歸遲，等看娟娟一寸眉。
却是嫦娥太誇客，和宮推出桂花枝。
次韻蘇主管青溪十絕句·其九
作者：項安世
朝代：宋

不須北阜與西凉，城裏溪亭賸得狂。
風過靜觀波治亂，雲閒閒看月興亡。
次韻蘇主管青溪十絕句·其二
作者：項安世
朝代：宋

不分詩顛著病魔，一杯薑酒汗滂沱。
須臾下筆風雷吼，寫盡清溪曲曲波。
次韻蘇主管青溪十絕句·其五
作者：項安世
朝代：宋

風前月放玉盃圓，雨後雲拖翠縷纖。
月要鍾山全體現，雲師只肯露微尖。
次韻蘇主管青溪十絕句·其八
作者：項安世
朝代：宋

牆頭紅旆醉僛僛，大將防江出六奇。
我自中原行鐵馬，他時此物不勞施。
次韻蘇主管青溪十絕句·其六
作者：項安世
朝代：宋

多謝西風護綠漪，不教一點動琉璃。
併留楊柳春時葉，總向琉璃四面垂。
次韻蘇主管青溪十絕句·其四
作者：項安世
朝代：宋

雨餘溪水十分盈，更著秋潮數寸生。
西浸夕陽東浸月，併于池面作鮮明。
次韻蘇教授飯鄭教授五首·其一
作者：項安世
朝代：宋

卧龍山下鹿門居，消得幽人一草廬。
更有勝如諸葛處，稻花香裏看芙蕖。
次韻蘇教授飯鄭教授五首·其三
作者：項安世
朝代：宋

采蘋堪賦有齋詩，稚子談經已大奇。
翁但綠陰啼鳥下，敷床眠到日西時。
次韻蘇教授飯鄭教授五首·其二
作者：項安世
朝代：宋

瓊枝璧月夜爭新，玉粒雲抄歲有陳。
列屋萬鍾祇此是，更須騎馬傍何人。
次韻蘇教授飯鄭教授五首·其五
作者：項安世
朝代：宋

三生杜牧垂綸手，渠自長安障日頭。
我意從來端易敗，分司御史莫來休。
次韻蘇教授飯鄭教授五首·其四
作者：項安世
朝代：宋

嘆息吾家老鄭君，三年孤鶴困鷄羣。
天教此地蘇司業，與對當時鄭廣文。
次韻衡山徐監酒同考府學試八首·其一
作者：項安世
朝代：宋

詩裏無悰久自知，意來聊復寄於斯。
要知風節高多少，萬事如今總似詩。
次韻衡山徐監酒同考府學試八首·其七
作者：項安世
朝代：宋

夜久看書眼倍明，春來覓句思偏精。
不嗔科舉遺佳士，更把時文教後生。
次韻衡山徐監酒同考府學試八首·其三
作者：項安世
朝代：宋

世間無事可關心，只有豐年願最深。
春旱惱人頭欲白，朝來一雨萬黄金。
次韻衡山徐監酒同考府學試八首·其二
作者：項安世
朝代：宋

少時亹亹著新功，老去蕭蕭漸禿翁。
辜負平生好師友，納湖雲谷兩仁翁。
次韻衡山徐監酒同考府學試八首·其五
作者：項安世
朝代：宋

燭灺燈枯夜漏殘，眼眵腰折吻聲乾。
上床一覺江南夢，放艇高歌七里灘。
次韻衡山徐監酒同考府學試八首·其八
作者：項安世
朝代：宋

祝融峯下築糟邱，此段輸君第一流。
誤到塵中踏塵土，却思江上駕漁舟。
次韻衡山徐監酒同考府學試八首·其六
作者：項安世
朝代：宋

南州門戶到雲來，猶有詩情出九垓。
憐我風簾鑽故紙，借君月露洗黄埃。
次韻衡山徐監酒同考府學試八首·其四
作者：項安世
朝代：宋

欲濃還淡雲容碎，似見如藏日影微。
賺得鳩聲長又短，不知雨意是耶非。
次韻謝唐先生惠得
作者：項安世
朝代：宋

後進魯諸生，斯文久服膺。
有心知映雪，何意望寒冰。
粵嶠連屏秀，閩溪凈練澄。
山川八州地，人物九霄鵬。
樞坐鄰丹扆，魁星粲玉繩。
風流方演迤，雲路好依乘。
賦客遺孫在，詩壇老將登。
踵門觀道德，命坐辱賓朋。
貌古文相似，身貧道不曾。
明珠一百顆，什襲永緘縢。
次韻謝姜自明秀才示卷詩
作者：項安世
朝代：宋

高人貴寡和，不顧世俗非。
君歌陽春曲，調與衆耳違。
朱弦古時瑟，素積前朝衣。
享我太羹饌，枯腸飫晨饑。
贈我和氏璧，茅簷發霄暉。
平生織流黄，忽受古錦機。
愧非鍾子鑒，空枉伯牙徽。
次韻謝張安撫以詩送梅實·其一
作者：項安世
朝代：宋

此物從來作計疎，洛陽櫻笋正馳驅。
絕知不可時人口，只有微酸愜腐儒。
次韻謝張安撫以詩送梅實·其三
作者：項安世
朝代：宋

葉間烟雨尚疎疎，桃李盤中怯並驅。
忽見使君憐此味，始知時世未輕儒。
次韻謝張安撫以詩送梅實·其二
作者：項安世
朝代：宋

水邊籬落數花疎，馬上行人且勿驅。
一墮冰盤永相望，故人憐我誤爲儒。
次韻謝張安撫以詩送梅實·其四
作者：項安世
朝代：宋

夢隨清淺看扶疎，軍將敲門報疾驅。
此解可辭兒女笑，使君風味似寒儒。
次韻謝王𣓨秀才四首·其一
作者：項安世
朝代：宋

掩關飽黑甜，屏迹慕烏有。
何心望披拂，注意及衰朽。
勞君崔魏徒，過我沮溺耦。
拜手把瓜桃，捫胸愧箕斗。
次韻謝王𣓨秀才四首·其三
作者：項安世
朝代：宋

書生無炎凉，市道有贏詘。
世方重陶猗，君獨師賈屈。
反生自求良，背己方成黻。
樂地名教中，金珠彼何物。
次韻謝王𣓨秀才四首·其二
作者：項安世
朝代：宋

春來無酒債，客至得詩材。
論文舌本壯，誦句鬚髯開。
鮮芳曜楛朽，駿步驚駑駘。
巍巍王謝家，衮衮世有才。
次韻謝王𣓨秀才四首·其四
作者：項安世
朝代：宋

一萬里江天，供君作詩用。
靈均泛沅澧，子美去梁宋。
兩公取不竭，留與我輩共。
莫歌白雲詞，便作清廟頌。
次韻謝臨川梁知縣寄詩
作者：項安世
朝代：宋

友散萍分浪，師亡木拱阡。
年深多棄井，道遠欠加鞭。
不寐思同社，何時共一廛。
瑟琴希舊曲，雲淡覓前川。
次韻謝處州鄉人二首·其一
作者：項安世
朝代：宋

聽說江湖萬里身，十年流轉狎波神。
鄉心只羨秋鷹急，世味如何臈蟻醇。
耳識吳音疑故舊，眼看南士覺尖新。
袖中詩句清如許，何啻他鄉見似人。
次韻謝處州鄉人二首·其二
作者：項安世
朝代：宋

黄花和露作深秋，志士臨風惜壯猷。
靡靡道途空接淅，摇摇心事劇懸旒。
兒時種木今盈抱，老去還家莫漫游。
側耳鄉書上霄漢，聖朝賓貢似成周。
次韻謝資州侯巡撫
作者：項安世
朝代：宋

學道或五窮，談兵有三顧。
人情市門朝，世態狙公暮。
坐令直躬人，稍作折腰步。
侯郎器如此，可使終不遇。
奇文鏤周鼎，妙質反商輅。
忽辭魯諸生，去學漢都護。
應憐世高低，强逐時好惡。
卞璞獻逾三，顔瓢空已屢。
回看枝木冠，嘆息半生誤。
一朝著戎服，萬里志橫騖。
漢庭多巨公，文武且千數。
胡爲滄海頭，有抱不往訴。
投暗枉明璣，發蒙勞善喻。
光芒隘蓬蓽，黼黻滿縑素。
鵬扶會高舉，蜩翼安足附。
似聞資水涯，已有鶴書赴。
次韻賀葉運幹改官
作者：項安世
朝代：宋

伊人匪□即東如，於我誰何伴退居。
纔到九門催引見，速來平地學追胥。
雷轟古縣栽穠李，水滿芳塘汎碧渠。
戲把閑忙問同異，莞然微笑刃之餘。
次韻贈劉正將
作者：項安世
朝代：宋

讀子風林集，懷吾里塾時。
道途今老大，人事幾推移。
宮省知名久，君王識面遲。
柳亭寒氣入，誰賞玉臺詩。
次韻贈東湖周子問
作者：項安世
朝代：宋

玉鏁凌空不可攀，卧聽車馬日三竿。
以湖拜命官名散，把酒封君國號歡。
父祖詩家三世將，弟兄文陣兩秦難。
年豐母健無餘事，長作人間謝客蘭。
次韻趙主簿雪詩十韻二首·其一
作者：項安世
朝代：宋

墮地白初形，當空黑如影。
喧豗復排拶，混沌方溟涬。
惟餘塔可辨，始信江南迥。
浩蕩海揚塵，糢糊山覆頂。
梅肥頼香異，竹折傷秀挺。
瞻烏已無色，認鶴猶有脛。
簇簇歌處樓，栖栖畫中艇。
端門想班賀，沙路爭駿騁。
賦客夢游梁，逐臣悲去郢。
沾鬢不能嫌，霜毛已垂領。
次韻趙主簿雪詩十韻二首·其二
作者：項安世
朝代：宋

歷亂空中花，蹁躚水中影。
屑屑復騷騷，凉凉何涬涬。
風急陣形圓，雲深兵勢迥。
簷鵲換緇衣，臯禽失丹頂。
雁驚蘆箭射，魚畏冰叉挺。
出印東郭跟，歸遮少陵脛。
坐對孫康書，眠思子猷艇。
夜氣忽崢嶸，冰天夢馳騁。
齊珠擬誇梁，卞玉思獻郢。
庇凍月千間，遺寒麑萬領。
次韻趙僉判投贈
作者：項安世
朝代：宋

三復新篇吻爲乾，載賡餘韻甲生顔。
今無愈湜陪長吉，古有嚴徐伴小山。
秀出猗蘭仙李外，思留春草桂枝閒。
從來只有詩人苦，可笑王孫不自閑。
次韻趙僉判苦雨
作者：項安世
朝代：宋

多謝新詩起鈍頑，扣門佳夢忽驚殘。
句中解貌秋霖苦，讀罷猶聞夜滴寒。
誰道貴遊無世話，君今清尚更儒酸。
向來白賀風流在，勉立修名後代看。
次韻趙領示先世石刻十四韻
作者：項安世
朝代：宋

天葩富奇芬，龍種多異姿。
歆向妙經術，白賀工文詞。
飄飄翰墨間，耿耿名字垂。
哀哉趙延康，忠義反見疵。
文工俗易愛，節苦人誰知。
洪濤覆乾坤，赤手當路歧。
剖心奉鵷雛，血面攘魖夔。
至今陳宋間，凜凜英氣遺。
飄零見諸孫，髣髴瞻舊儀。
手澤皦如日，廟碑辭頗枝。
談仙事滿紙，大節無一辭。
想當施手日，俗論猶爭馳。
一讀淚如雨，再讀還自思。
古來盡如此，何獨爲君悲。
次韻路德章吳斗南同迓朱侍講
作者：項安世
朝代：宋

兩年京洛筆生埃，忽見清詩眼爲開。
蕭灑併將秋色寫，雄豪更带夜潮來。
可憐拄腹五千卷，誰與澆愁三百盃。
莫遺晦翁聞世事，怕教興盡却思回。
次韻路德章石頭城弔古
作者：項安世
朝代：宋

竹間寒日浄暉暉，竹外空岡草木衰。
東晉舊城惟月在，南唐凉殿有風知。
人來野寺尋遺跡，僧指蒼烟說故時。
試問春花秋葉句，何如玉樹後庭詩。
次韻送劉左史去國
作者：項安世
朝代：宋

手把東溪處士書，欹眠湖上小僧廬。
生憎人作侍臣看，自喜身今客子如。
去國祗堪千古重，看囊那得一錢餘。
二年兩過劉郎洑，應爲家林又少除。
次韻送劉都幹赴金陵·其一
作者：項安世
朝代：宋

六朝宮殿臺城古，千徼貔貅幕府尊。
消得能詩如小謝，去吟佳句張轅門。
次韻送劉都幹赴金陵·其七
作者：項安世
朝代：宋

桃花逐水水初長，草色迷春春正陰。
客子带將春色去，離歌腸斷不成音。
次韻送劉都幹赴金陵·其三
作者：項安世
朝代：宋

坐中無子不復樂，幕下得君應更尊。
相思不似此江水，日日解到西州門。
次韻送劉都幹赴金陵·其二
作者：項安世
朝代：宋

美人去作江東雲，此酒何時共一樽。
若上高樓望吳越，亦須回首念荆門。
次韻送劉都幹赴金陵·其五
作者：項安世
朝代：宋

且可勤買拋青春，酌以癭藤之文樽。
與君只欲醉中別，切莫更歌駒在門。
次韻送劉都幹赴金陵·其八
作者：項安世
朝代：宋

湧金門外青蓮蕩，朱雀桁邊細柳陰。
小艇年年寄湖海，教成兒女作吳音。
次韻送劉都幹赴金陵·其六
作者：項安世
朝代：宋

風急柳絲飛漠漠，雨餘花片落陰陰。
行人正用此時去，忍聽逢逢船鼓音。
次韻送劉都幹赴金陵·其四
作者：項安世
朝代：宋

商婦唱歌歌斷魂，吳姬壓酒酒盈樽。
金陵子弟相呼喚，醉著輕衫過市門。
次韻送應秀才往池舒二州
作者：項安世
朝代：宋

瑶琴彈古曲，何事有哀音。
客子道途遠，棘人霜露深。
齊山同雁宿，天柱共猿吟。
二牧高人問，歸來滿孝心。
次韻送新潜江滕令·其一
作者：項安世
朝代：宋

髯滕筆力萬鈞强，少日詩聲遠擅場。
身著青衫頭半白，腰懸銅印綬仍黄。
魚來俞市鮮無數，酒滿龍淵樂詎央。
若許爲氓仁政裏，一廛烟水受漁郎。
次韻送新潜江滕令·其二
作者：項安世
朝代：宋

縣南堤破戶全逃，縣北堤存尚可苗。
春野縱耕無吠犬，秋場一笑足迎貓。
解牛巨手烹鬵水，戲彩深情化哺梟。
時喚雲洲論小篆，少於韓蔡老於潮。
次韻連通州禱雨彌勒像二絕句·其一
作者：項安世
朝代：宋

欲呼彌勒下天宮，雲葉森森意已濃。
塵世爲霖消底物，葛陂龍是向來筇。
次韻連通州禱雨彌勒像二絕句·其二
作者：項安世
朝代：宋

田父占雲控血誠，治中得句寫江清。
若爲古堰千龜裂，得似詞源萬斛傾。
次韻鄂州吳少保南樓
作者：項安世
朝代：宋

武昌城頭起高閣，下見二江爭一壑。
滔滔還作一江流，底用相遭苦相惡。
庾公當日此登臨，拊髀北風思遠略。
簷開歷歷漢陽樹，多少雄心入開拓。
暮年出手竟搶攘，千丈濤頭空寂寞。
何如乘月坐胡床，且共諸人跨鸞鶴。
平生枉恨王公弱，要是王公高一著。
古來經濟有包荒，憒憒故應强鑿鑿。
只今遺址向千年，又見神州□□索。
憑欄堪賞亦堪嗟，長使遊人望關洛。
次韻鄉人華秀才冬至日投贈二首·其一
作者：項安世
朝代：宋

深知道長屬仁賢，甚愛陽來復舊氈。
鳳歷新灰浮緹室，牛星初度轉青天。
五雲嘉氣書周典，七日靈文驗孔編。
忽忽窮愁休悵恨，東風已到玉梅前。
次韻鄉人華秀才冬至日投贈二首·其二
作者：項安世
朝代：宋

異鄉初見子文章，短至仍逢日吉良。
下馬入門知意重，芳華贈我愧情長。
筆端風味誰能及，江上形容莫自傷。
一線陽光真白璧，九衢春夢付黄粱。
次韻鄉人賀歸
作者：項安世
朝代：宋

早知芳樹不如歸，底用青天接翅飛。
但了寢門安與否，更關城廓是和非。
預愁計日當還次，安得窮年只掩扉。
羨殺能詩西閣老，一菴依舊鬢毛稀。
次韻鄭檢法休日律詩
作者：項安世
朝代：宋

一閑早已被閑魔，忙日求閑更幾何。
稍向靜中觀物化，未妨聖處策勳多。
官曹似我方成冷，詩句如君可得過。
小待州橋好風雪，碎敲吟𩍐逐清歌。
次韻鄭檢法與張秘書論命
作者：項安世
朝代：宋

曹劉元易識，甘石况經云。
五物時爲帝，三辰歲有君。
平生信嚴子，今日得揚雲。
兩手分忠孝，往承華與勳。
次韻鄭檢法與胡教授論詩
作者：項安世
朝代：宋

古詩亡狗曲，新樣入桑間。
論稍經坡谷，人方敬杜顔。
天機轉杼軸，僧衲忌斕斑。
妙處無多洩，從來造物慳。
次韻酬查仲文春日宴集
作者：項安世
朝代：宋

步屧隨春亦偶來，堂前雙燕莫深猜。
明年我自滄浪去，無限人從紫陌回。
寶扇臨風聽曲度，繡簾低日看花開。
一尊幸許陪諸老，急拍深杯未用催。
次韻重九
作者：項安世
朝代：宋

淵明平生意，豈但專一壑。
心事如於菟，赤手未易縛。
平陸多江湖，政恐失雙脚。
竟携東籬花，歸伴南山鶴。
千載得斯人，此道有郛郭。
肝膽鬰輪囷，襟期渺磅礴。
西風萬物表，洗醆與更酢。
木落山勢高，江空水痕約。
時來萸菊尊，日暮烏鳥樂。
物理正可娛，新詩且勤作。
次韻重陽值雨
作者：項安世
朝代：宋

莫向西風怨雨寒，登高元自不須乾。
葛巾漉酒何妨濕，破帽沾泥亦足歡。
喚醉自應泉灑面，養花兼得露盈盤。
游人幾許重陽恨，憑仗新詩一笑寬。
次韻金陵掾屬登賞心亭十六韻
作者：項安世
朝代：宋

賞心淮水頭，樓觀岌以舉。
下分漚鳥界，上入歸鴻許。
登梯雲濕履，肆席星落俎。
龍爭失孫馬，鯨戮空峻處。
湖通晉代溝，草入吳時圃。
長嘯動危闌，驚風散濛雨。
君看柱間字，夭矯尚飛舞。
身後豈不榮，生前固多齬。
君看亭下人，古木冠黄土。
猶應悔存日，剩不荒酒所。
只今十九客，一笑集賓宇。
却後三十年，重來共誰語。
念此令人悲，鬢髮坐成古。
忽憶少年時，勝具濟剛膂。
前川問花柳，春半天色午。
此樂今未央，寒藤進衰武。
次韻陶節推問疾
作者：項安世
朝代：宋

酒病詩狂失已多，之人未棄肯來過。
悔將蟲篆疲鎪刻，旋講熊經學按摩。
容我力湔盧駱體，與君同赴閔顔科。
瑶琴一曲春風裏，思遶龍門看洛河。
次韻顔運使伏龍山諸葛祠堂二首·其一
作者：項安世
朝代：宋

羽扇白綸巾，堂堂六尺身。
我評秦漢下，宇宙只斯人。
次韻顔運使伏龍山諸葛祠堂二首·其二
作者：項安世
朝代：宋

大義炯如新，千年報國身。
寧從東海死，不作帝秦人。
次韻高安撫雄楚樓餞別
作者：項安世
朝代：宋

醉擘烏絲寫玉欄，坐分鸞𦞦膾龍肝。
已知全楚風流在，更覺將軍禮數寬。
一日樓成供燕餞，明朝岸轉憶高寒。
幅巾藜杖他年事，準擬歸來得重看。
次韻高秀才借觀襄郢詩卷
作者：項安世
朝代：宋

先生鍊句本無奇，信筆閑題總是詩。
或似村歌聞野店，又如神筆降叢祠。
大篇寫處誰能改，好句忘來亦不追。
喚作吟哦君自誤，是儂襄郢縱談時。
次韻高秀才木芙蓉
作者：項安世
朝代：宋

流落秋江世未知，知心未有子西詩。
蘇韓句外新相識，孔孟門中許獨窺。
不怨碧桃真義命，最宜青女好襟期。
娉婷恥向東風嫁，羞殺邯鄲道上姬。
次韻高秀才重九二首·其一
作者：項安世
朝代：宋

未待經霜拆嫩黄，已思斜日醉高陽。
鬢毛擬共冠巾約，詩句先含萸菊香。
小雨微雲愁令節，批風借月倚新章。
應門莫報催租吏，酒債如今也未償。
次韻高秀才重九二首·其二
作者：項安世
朝代：宋

茱萸未插鬢先黄，兄弟西陵更岳陽。
鴻鴈來時俱是淚，菊花知汝爲誰香。
臺因抱病難重上，詩爲催租已斷章。
新樣小槽官釀熟，輸君直把九秋償。
次韻黄縣尉祁陽遇全州試官同歸
作者：項安世
朝代：宋

粉字朱牌簇縣津，綠蓑青笠洗行塵。
一時客路同歸棹，半是年家及里人。
秦代徵君巖上石，吳時霸主澗中神。
休將短髮供離恨，早卜寬鄉作酒隣。
次韻黔陽王令論詩五絕句·其一
作者：項安世
朝代：宋

洞庭五百里巨浸，衡岳七十二高峯。
不是公家椽樣筆，個中施手若爲容。
次韻黔陽王令論詩五絕句·其三
作者：項安世
朝代：宋

驪珠一百二十六，落紙輕圓字字同。
怪得春來全少雨，烟雲都在錦囊中。
次韻黔陽王令論詩五絕句·其二
作者：項安世
朝代：宋

舊日輞川圖上翁，而今孫子尚家風。
如何寂寞黔陽去，五兩青綸一畝宮。
次韻黔陽王令論詩五絕句·其五
作者：項安世
朝代：宋

我亦童年學露蛩，老來留眼送歸鴻。
自從謝絕曹劉後，浩蕩春光滿太空。
次韻黔陽王令論詩五絕句·其四
作者：項安世
朝代：宋

見說吟哦三十載，從來此事一生功。
勸君莫用雕鎸得，只恐今人晚更窮。
次黄司戶紅糟韵四首·其一
作者：項安世
朝代：宋

督郵面上多赬紅，如此娬媚非真容。
向來清白不受采，正氣本自天和鍾。
爾來施朱學時樣，調羹亦復資醲豐。
急須破甕覆殘滓，勿以軟美宜新菘。
次黄司戶紅糟韵四首·其三
作者：項安世
朝代：宋

主人厨中魚尾紅，把酒一笑相爲容。
燕脂煉就玉雪汁，琥珀光透琉璃鍾。
酒酣萬事忽驚散，捽耳頓足歌年豐。
連缸拗倒同一醉，尺鐵爲我髠園菘。
次黄司戶紅糟韵四首·其二
作者：項安世
朝代：宋

江南水作桃花紅，釀成十五女兒容。
眉山先生忽驚見，一曲便欲拚千鍾。
誰傳春信過江北，小槽殘滴何能豐。
相逢但欲覓苴滓，杯羹爲薦霜畦菘。
次黄司戶紅糟韵四首·其四
作者：項安世
朝代：宋

世人兩眼迷青紅，百憂一笑無歡容。
仙官美祿不肯受，白首世路誇龍鍾。
高人箕踞得所籍，焦柈不羨天厨豐。
我欲從君覓羹法，有田種秫園栽菘。
欵乃歌
作者：項安世
朝代：宋

靄迺出深樹，湘山日落時。
若非堯女哭，即是楚臣啼。
歐陽拾遺讀書堂·其一
作者：項安世
朝代：宋

嗟余嗜前訓，蚤歲得明模。
中年困離索，舊學日荒蕪。
歐陽拾遺讀書堂·其二
作者：項安世
朝代：宋

茲行覽得失，撫己動兢愧。
暮景尚可鞭，毋使寸陰棄。
正月十四夜月色奇甚
作者：項安世
朝代：宋

去年風雨暗元宵，今歲懸知月色饒。
突兀一燈離海嶠，蒼茫萬點赴星橋。
足聲殷地仍車馬，人語喧天更鼓簫。
定是封夷畏娥婺，斷無輕吹一絲摇。
步上黄羆嶺
作者：項安世
朝代：宋

牛頭鶴弄漫虛傳，未抵黄羆路刺天。
曳杖徐行吾自樂，世間何地不平田。
武學蔡博士挽詩·其一
作者：項安世
朝代：宋

人憐蔡慶遠，慶遠自悠哉。
雖欠壽將位，非無時與才。
諸生尊誼槩，明主識奇瑰。
獨把平生去，何曾一語哀。
武學蔡博士挽詩·其二
作者：項安世
朝代：宋

天子昔好武，儒臣皆諱文。
誰能有勝具，不肯建奇勳。
半世觀行己，千年勸事君。
底須登大耋，金印負前聞。
武陵江上漁舟
作者：項安世
朝代：宋

家居堤下土平簷，人在江中尺許船。
正爾平生事方足，有人狂夢欲登仙。
武陵道中元日自歎
作者：項安世
朝代：宋

流光冉冉道無聞，短髮蕭蕭雪見侵。
衰矣久無天下志，行乎聊慰老人心。
功名隨世吾何感，道德康時力未任。
安得萬牛呼古柏，武夷山下白雲深。
歸州女
作者：項安世
朝代：宋

歸州女兒雙髻丫，手提酒瓶頭戴花。
左手持盃右手瀉，灘頭勸客爭邀遮。
灘頭一船百夫挽，欲上未上頭捽沙。
呼聲半竭力欲盡，粟米一釂勝流霞。
腰間五錢豈足惜，釧中十指如春芽。
顔行屬目百丈縱，三老發怒雙槌撾。
頩然相顧各分散，頃刻捩柂如輕槎。
君不見世間勇怯皆如許，意根一斷前無禦。
多少功名蓋世人，一點依違笑千古。
歸自寸金堤繞城南轉至望涉樓下柳陰扶路草色際天春意融怡不可名狀
作者：項安世
朝代：宋

十里河堤接郡城，城邊楊柳密於屏。
行人盡日翠陰裏，啼鳥數聲殘酒醒。
七澤觀前無限草，高沙湖外一時青。
斜陽極目春如海，只有平菴兩鬢星。
母氏立春日慶七十
作者：項安世
朝代：宋

土牛門外打春鞭，綵鳳堂前慶壽箋。
西母東公俱得歲，古稀今有見雙全。
羣仙別演長生籍，大歷重開甲子年。
更值圜壇鷄赦出，兩封花誥一般鮮。
水仙二首·其一
作者：項安世
朝代：宋

川后冰幢下碧湍，玉妃前導駕青鸞。
素羅襦下青羅带，碧玉簪頭白玉丹。
水仙二首·其二
作者：項安世
朝代：宋

小窗寒夜見冰花，骨冷魂清夢不邪。
薝蔔花頭萱草樹，只應常在野人家。
水仙花
作者：項安世
朝代：宋

意濃態遠十洲人，歲晏天寒七澤濱。
奕奕雲冠疑映月，僛僛翠带欲摇春。
梅稍枉爲行人瘦，柳眼虛隨酒市新。
林下水邊風味永，弄珠誰見漢臯神。
水圖詩壽王丞相
作者：項安世
朝代：宋

水於天地間，體物而不倚。
其數爲天一，衆有之所始。
其辰爲壬癸，重任之所揆。
其德爲智端，非非而是是。
其聲爲羽音，宇覆而物止。
精爲九霄月，脈爲百川水。
上爲雲千峯，下爲霧五里。
春雨散膏腴，秋霜歛華靡。
露滋夏畦活，雪喚冬麥起。
五行雖異生，宰割由一軌。
火蒸妃合巹，金鑄母生子。
鑿土得亂泉，斲木出脂髓。
瀑垂石山巔，汞出砂坑裏。
盛德其神乎，有生皆具此。
雖然此其源，萬變難比擬。
盍往觀其流，庶幾有窮已。
前稽夏書意，後考周雅旨。
河爲中國經，江作南邦紀。
濟溢陶邱陰，漢合武昌涘。
桐柏濬靈源，鳥鼠導幽趾。
弱水沈一毛，涇泥灌千埤。
八水壯函秦，三川貫熊耳。
汾潞表參墟，睢漳雄楚羋。
洞庭汩南放，彭蠡浩東迤。
震澤古垂聲，巢湖晚呈詭。
東南有巨海，萬派所奔委。
有海無乾坤，朝昏浸淵燬。
或云尾閭泄，難測大荒理。
源流皆莫究，却立但瞪視。
小人竟何知，但識農圃技。
蓄爲陂與塘，鑿爲沼與沚。
大者川澮儲，小者溝洫偫。
蔬畦行溉澤，花徑分汛灑。
麥疇散餘潤，稻畎入清瀰。
掘井資釜鬵，漁溪得魴鯉。
暑飲救行暍，舟泛蘇𧿧履。
溫瘳病夫瘍，寒潄居士齒。
追惟平生事，日用無不以。
誓言報之德，反復謀諸己。
嗟嘆之不足，詠歌聊復爾。
形容萬分一，頼有真畫史。
淋漓元氣濕，浩蕩入神鬼。
朝瞻首九頓，暮拜膝再跪。
置之茅簷中，驚嚇走童稚。
共惟大丞相，盛德宜此比。
智如源之深，澤如委之被。
窮測理難言，沾丐人自喜。
清臺候鶉火，成數肇弧矢。
小人有溪芹，不敢持送似。
再拜獻此圖，與水千萬禩。
水宿
作者：項安世
朝代：宋

水納乾坤凈，窗通左右凉。
船門如引索，直面看波光。
永州
作者：項安世
朝代：宋

日日長沙岸，看雲只念家。
如何永州夢，偏夢在長沙。
江山見新知閬州李著作舟至
作者：項安世
朝代：宋

小立江風見蜀船，繡旗朱幔鼓聲喧。
問言何郡客新到，知是故人吾欲顛。
芸裏簡書真昨夢，菊邊卮酒是前緣。
還家快與兒曹說，明日鄰翁貸子錢。
江州陳待制送酒
作者：項安世
朝代：宋

誰謂淵明遠，我住栗里源。
亦有好事人，送酒黄花前。
舉酒對南湖，見之心悠然。
相逢各無心，後世自稱賢。
江月亭會飲次袁主管韻惱吳鈐轄
作者：項安世
朝代：宋

日西移幕看澄江，夜久回屏護燭光。
暗裏微明認漁火，醉中時醒爲荷香。
狂翻鸚鵡盃心綠，怒索蒲萄架底凉。
苦恨重雲隔明月，嫦娥更在月中央。
江梅
作者：項安世
朝代：宋

千林憔悴獨含春，笑倚黄昏未識顰。
紅小粉疎烟冪冪，影低香遠水粼粼。
從教雪路寧愁冷，遮莫茆簷可怕貧。
欲問橫枝緣底瘦，似無如有最禁人。
江梅水仙同賦
作者：項安世
朝代：宋

蕭然兩高人，冠珮何楚楚。
齊魯有大臣，可敬不可侮。
東風吹百花，餘子不足數。
同爲歲晚游，各不相媚嫵。
君看冰雪姿，定肯學兒女。
三肅庵中人，此客難爲主。
江梅蠟梅同賦
作者：項安世
朝代：宋

淡白輕黄著絳跗，截肪蒸栗玉肌膚。
品題道骨誰高下，著莫清香似有無。
野服黄冠離世士，縞裙瑶佩列仙儒。
春風底處無紅紫，誰肯衝寒到玉湖。
江陵爲瀏陽柳氏作雲山書院歌
作者：項安世
朝代：宋

山中何所有，雲氣長悠悠。
院中何所有，書冊滿高樓。
登樓看雲復看書，千古萬古同卷舒。
子於其間樂有餘，我今爲子言其粗。
陰闔兮陽開，乾蓋兮坤輿。
白衣兮皎皎，蒼狗兮須臾。
崩騰兮龍見，消散兮尸居。
如臂之屈伸，如足之疾徐。
實理諒不昧，顯微同一初。
呼吸爲雅頌，吁俞爲典謨。
支支離離兮萬物散□，翕翕繹繹兮天地交孚。
三百八十有四爻兮奇與耦，二百四十有二年兮褒與誅。
目目自有條，葉葉自有株。
子以爲一兮粲然而萬有，子以爲萬兮坦然而一途。
吾是以見雲之書而書之雲，子又烏知書非雲而雲非書。
以此壽子身，壯作老息神不枯。
以此貽子後，博觀約守世不渝。
大哉此院雲所儲，苟無其實名不虛。
誰其任之非子歟，一翁二季相携扶。
江陵贈蒲術人
作者：項安世
朝代：宋

未赴成都先夢到，纔逢蜀客便心親。
江陵一見蒲居士，似向嚴家訪阿遵。
江陵送趙知縣二首·其一
作者：項安世
朝代：宋

萬壑千岩相送時，靈星小雪上豐頤。
南雲北夢重分首，撲漉繁霜滿瘦髭。
功業向來真自許，頭顱今日遂如斯。
英雄老大無人識，足扣雙舷只自知。
江陵送趙知縣二首·其二
作者：項安世
朝代：宋

別離底處最堪憐，君上吳船我蜀船。
從此相思真萬里，重來何止又三年。
司州刺史髭如戟，國子先生瘦似椽。
二子有情須問訊，爲言重九向西川。
沈醫送苔梅自云恨不能詩
作者：項安世
朝代：宋

但能爲我送苔梅，何必新詩手自裁。
若使能詩有奇句，無因送與冷官來。
沙溪
作者：項安世
朝代：宋

沙溪東畔小沙溪，鑿石臨流喚客題。
水欲環洲流故曲，山來擁市勢全低。
車聲軋軋機中緯，榔響丁丁陣上鼙。
出處不齊均有役，兩輪天上亦東西。
治裝將歸
作者：項安世
朝代：宋

又作瞿唐去，長爲道路行。
灘名暗可數，風浪飽曾更。
僮僕般移慣，衣裝結束輕。
別多難得淚，不是總無情。
沿江烟突
作者：項安世
朝代：宋

日乞烘江水氣暄，杏花餳粥並淮天。
望樓烟突清于水，平世邊城自禁烟。
法輪道中大雨
作者：項安世
朝代：宋

淋浪翻一雨，拳局下層坡。
險盡平川出，村寬古屋多。
風烟隨地闢，鷄犬覺聲和。
田父正愁思，天陰難刈禾。
涉漢至隆中有感
作者：項安世
朝代：宋

曉渡漢水陽，平川去如掌。
春深風日老，雨後桑麻長。
麥田渺無際，竹墅清可賞。
家家傍林落，往往成族黨。
溪頭浣紗女，十五自來往。
我來三月暮，甚作二浙想。
愛此重躊躇，凄然復悵惘。
邊頭兵未動，農事日以廣。
只今烽火地，開闢無曠壤。
緬思生人情，本自樂安養。
每遭我輩誤，遂使汝曹枉。
承平未災變，北地極豐穰。
中間一喪亂，殺戮同草莽。
赤子亦何知，淪胥受漂蕩。
搢紳欲辭罪，世道終安放。
歌罷叫葛公，英靈歘來享。
涪陵令李坤幼隨母冒姓今復姓王
作者：項安世
朝代：宋

孝子平生三釜悲，故人解后一寒疑。
亦知自講陶朱事，不同戲題臣向詩。
舊日夫人稱李衛，如今弟子即羲之。
姓同名獨吾何憾，厚德真堪慰所思。
淳熙乙未登科是夏再中教官得紹興府教授秋末還家待闕時楊樞密爲帥送程先生赴省八絕句·其一
作者：項安世
朝代：宋

元祐真人第九春，玉顔驚喜識荆人。
如今鳳質龍章士，又合掄魁作近臣。
淳熙乙未登科是夏再中教官得紹興府教授秋末還家待闕時楊樞密爲帥送程先生赴省八絕句·其七
作者：項安世
朝代：宋

夜醉巴河酒滿船，曉餐湓浦浪掀天。
回頭已作三年夢，應笑當時尚少年。
淳熙乙未登科是夏再中教官得紹興府教授秋末還家待闕時楊樞密爲帥送程先生赴省八絕句·其三
作者：項安世
朝代：宋

向來多士首何方，此學巍然道有光。
付與能言子程子，莫教章蔡更專場。
淳熙乙未登科是夏再中教官得紹興府教授秋末還家待闕時楊樞密爲帥送程先生赴省八絕句·其二
作者：項安世
朝代：宋

雪中草草漫裁詩，沂國平生已可知。
今日功名付家壻，百花頭上更何疑。
淳熙乙未登科是夏再中教官得紹興府教授秋末還家待闕時楊樞密爲帥送程先生赴省八絕句·其五
作者：項安世
朝代：宋

五星高會記當年，笑語喧江夜不眠。
今日江頭看獨往，人生聚散亦堪憐。
淳熙乙未登科是夏再中教官得紹興府教授秋末還家待闕時楊樞密爲帥送程先生赴省八絕句·其八
作者：項安世
朝代：宋

江南官路接天開，五月長安賜第回。
若見門人舊題處，亦須披拂記曾來。
淳熙乙未登科是夏再中教官得紹興府教授秋末還家待闕時楊樞密爲帥送程先生赴省八絕句·其六
作者：項安世
朝代：宋

霜風策策鼓黄蘆，滿眼吳江舊去途。
夢到月明天闊處，夜深泥宿故城湖。
淳熙乙未登科是夏再中教官得紹興府教授秋末還家待闕時楊樞密爲帥送程先生赴省八絕句·其四
作者：項安世
朝代：宋

諸公奉詔選豪英，翰墨聲名要老成。
誰敢一錢經衛尉，直須傾蓋贈先生。
淳熙己亥歲傅子淵勸予無弄文墨自是絕意筆研十四年矣非應用不得已不作也今年胡季隨復勸予爲之曰文不可溺也其可廢乎因作此寄傅子淵
作者：項安世
朝代：宋

兒時月露與風雲，半世詞場罷策勳。
老子今年新有興，良朋嗔我久無文。
不妨翰墨鳴斯事，聊遣篇章記所云。
不見衡州傅文學，春來雩詠滿湘濆。
清凉寺
作者：項安世
朝代：宋

楚甸延詩眼，臺城壯酒杯。
山連京口去，江自錦官來。
百榼澆難下，千篇勇莫裁。
非君湖海氣，誰禁此崔嵬。
漫興四絕·其一
作者：項安世
朝代：宋

赤日燒雲汗滿衫，一年還却十年閑。
男兒不是憂家國，水簟冰幮正掩關。
漫興四絕·其三
作者：項安世
朝代：宋

報國雖貪死後名，還家亦慰老來情。
釣魚船上灣灣月，何用轅門報五更。
漫興四絕·其二
作者：項安世
朝代：宋

平生竹帛最關心，未免干戈老繫身。
可共兒曹爭染刺，大書銜位詫比隣。
漫興四絕·其四
作者：項安世
朝代：宋

兵餘初傍碧鈎欄，青杏垂垂綠蔭團。
手接葉條成太息，一春花好不曾看。
澗上居人
作者：項安世
朝代：宋

跨澗作橋兼作屋，行人初到已泠然。
全家寢食淙琤上，韶頀聲中過百年。
澹山岩遇雨二首·其一
作者：項安世
朝代：宋

水放沙痕出，雲將晚色昏。
微茫上西渡，浩蕩出南門。
欹側緣山罅，嵌空下石根。
書崖無數墨，入寺兩山髠。
澹山岩遇雨二首·其二
作者：項安世
朝代：宋

山神從狡獪，心賞莫蹉跎。
况近茱萸節，懸知風雨多。
不衝新潤去，將奈積陰何。
相戒添裘褐，排雲入薜蘿。
濯足萬里流
作者：項安世
朝代：宋

將子無涉水，水深下無極。
鯈魚舞浮陽，螭首闖陰碧。
弱去一羽沉，惡來萬波激。
子兮何所求，快此蛟蜒滴。
諫議起陽城，拾遺招李渤。
望子子不來，羊裘號逋客。
踞坐山石粗，晞髮朔風急。
亂流兩白足，何日踔疎逸。
子兮寧不悲，饑甿徯唐稷。
豈其洛之涯，而可溫與石。